Ani abi bo pɛŋ koni owo mɛi krokomɛi ŋaa? Akɛ nɔkwɛmɔnɔ lɛ, ani mɔ ko ebi bo saji ni tamɔ nɛkɛ pɛŋ: ‘Mɛni esa akɛ mafee? Ani esa akɛ maya henaabuamɔ nɛɛ shishi? mahala nitsumɔ nɛɛ? mikɛ mɔ nɛɛ abɔ kɛ susumɔ lɛ akɛ mikɛ lɛ baabote gbalashihilɛ mli?’\nEkolɛ mɛi ni hiɛ tsui kpakpa lɛ baabi bo ni oye obua amɛ kɛkpɛ yiŋ komɛi—yiŋkpɛi ni baanyɛ asa amɛkɛ amɛnanemɛi, wekumɛi, loo Yehowa teŋ wekukpaa lɛ he. Mɛni nɔ obaadamɔ owo ŋaa? Mɛɛ gbɛ nɔ otsɔɔ owoɔ ŋaa? Kɛ́ saji ni obaawo ŋaa yɛ he lɛ ji saji bibii loo ewuji jio lɛ, Abɛi 15:28 lɛ kɛɔ akɛ: “Jalɔ tsui jwɛŋɔ hetoohamɔ he.” Susumɔ bɔ ni Biblia mli shishitoo mlai enumɔ ni nyiɛ sɛɛ nɛɛ baanyɛ aye abua kɛ́ ehe bahia ni owo ŋaa.\n1 Nu Shihilɛ lɛ Shishi Jogbaŋŋ.\n“Mɔ ni nuuu sane dani ehereɔ nɔ lɛ, eji buulufeemɔ kɛ hiɛgbele ha lɛ.”—ABƐI 18:13.\nBɔni afee ni wɔnyɛ wɔkɛ ŋaawoo ni sa aha lɛ, esa akɛ wɔnu shihilɛ mli ni mɔ ni biɔ yelikɛbuamɔ lɛ yɔɔ, kɛ esusumɔi ashishi jogbaŋŋ. Akɛ nɔkwɛmɔnɔ lɛ: Kɛ́ mɔ ko tswa bo ni ebi ni otsɔɔ lɛ gbɛ ni hi fe fɛɛ ni ebaatsɔ nɔ kɛba oshĩa lɛ, mɛni ebaabi ni ole bɔni afee ni onyɛ oye obua lɛ? Ani obaanyɛ otsɔɔ lɛ he ni hi fe fɛɛ ni ebaanyɛ etsɔ kɛji klɛŋklɛŋ lɛ obiko lɛ he ni eyɔɔ? Dabi kwraa! Nakai nɔŋŋ kɛ́ wɔbaanyɛ wɔkɛ ŋaawoo kpakpa aha mɔ ko ni miibi ŋaawoo lɛ, ebaabi ni wɔle “he ni mɔ lɛ yɔɔ” yɛ nakai beaŋ—shihilɛ mli ni eyɔɔ kɛ esusumɔ yɛ sane lɛ he. Ani shihilɛi komɛi yɛ ni baanyɛ asa ŋaawoo ni wɔkɛbaaha lɛ he? Kɛ́ wɔleee bɔ ni shihilɛ ko ji ha diɛŋtsɛ lɛ, ekolɛ wɔbaawo ŋaa ni baaha mɔ ko yiŋ afutu lɛ kwraa moŋ.—Luka 6:39.\nBi lɛ He ni Etao Nibii Amli Kɛyashɛ. Ebaafee nɔ ni nilee yɔɔ mli hu akɛ ooobi mɔ ni biɔ bo ŋaawoo lɛ sanebimɔi tamɔ: “Mɛɛ Biblia mli shishitoo mlai osusuɔ akɛ ekɔɔ shihilɛ lɛ he?” “Yɛ nibii ni obaahala lɛ ateŋ lɛ, te emli nɔ ni ekã shi faŋŋ akɛ ehe baaba sɛɛnamɔ kɛ nɔ ni hu he baŋ sɛɛnamɔ lɛ?” “Mɛɛ niiamlitaomɔ ofee?” “Mɛɛ yelikɛbuamɔ mɛi krokomɛi tamɔ asafoŋ onukpai, ofɔlɔi, loo mɔ ni kɛ bo kaseɔ Biblia lɛ kɛha bo?”\nHetoi ni ekɛbaaha lɛ baaye abua wɔ koni wɔna mɔdɛŋ ní mɔ lɛ ebɔ koni ená enaagba lɛ naa tsabaa. Agbɛnɛ hu, nɔ ni mɛi krokomɛi etsɔ hiɛ amɛwie lɛ baaha wɔna ŋaa ni esa akɛ wɔwo. Ekolɛ wɔbaayɔse hu kɛji mɔ lɛ miitao ŋaawolɔ ko ni ‘baata etoiŋ’ kɛkɛ.—2 Tim. 4:3, NW.\n2 Okɛ Oyaiyeli Akaha Saji Ahetoo.\n“Mɔ fɛɛ mɔ he afee oya kɛ ninumɔ, ehumi shi kɛ wiemɔ.”—YAK. 1:19.\nEkolɛ jwɛŋmɔ kpakpa ni wɔhiɛ lɛ hewɔ lɛ, wɔbaaha sane hetoo oya. Shi ani ebaafee nɔ ni nilee yɔɔ mli akɛ wɔɔfee nakai, titri lɛ kɛ́ wɔmiisusu sane ko ni wɔtaoko mli jogbaŋŋ lɛ he? Abɛi 29:20 lɛ kɛɔ akɛ: “Kɛ́ ona nuu ní he yɔɔ oyá kɛ wiemɔ lɛ, hiɛnɔkamɔ yɛ ha kwashia fe lɛ.”\nToo otsui shi ni oná nɔmimaa akɛ ŋaawoo ni okɛhaa lɛ kɛ Nyɔŋmɔ nilee kpãa gbee. Bi ohe akɛ, ‘Ani mɛi ni ebɔle mi lɛ asusumɔi kɛ “je nɛŋ mumɔ lɛ” ená misusumɔ nɔ hewalɛ?’ (1 Kor. 2:12, 13) Kaimɔ akɛ jwɛŋmɔ ni ja pɛ kɛkɛ faaa yɛ sane nɛɛ mli. Beni bɔfo Petro na akɛ nitsumɔ ni kã Yesu hiɛ lɛ wa waa lɛ, ewo Yesu ŋaa akɛ: “Naa ohe mɔbɔ, Nuŋtsɔ, enɛ akagbaleo fɔ̃ɔŋfɔ̃!” Mɛni wɔbaanyɛ wɔkase kɛjɛ Petro nifeemɔ lɛ mli? No ji akɛ, kɛ́ akwɛɛɛ jogbaŋŋ lɛ, mɔ ko ni hiɛ tsui kpakpa lɛ po baanyɛ ekɛ ‘susumɔi ni jeee Nyɔŋmɔ nɔ̃, shi moŋ gbɔmɛi anɔ’ aha. (Mat. 16:21-23) Kwɛ bɔ ni ehi akɛ wɔɔsusu nii ahe dani wɔwie! Fɛɛ sɛɛ lɛ, ani Nyɔŋmɔ nilee lɛ nɔ kwɔɔɔ kwraa fe niiashikpamɔi ni wɔyɔɔ lɛ?—Hiob 38:1-4; Abɛi 11:2.\n3 Jɛɛ Heshibaa Mli Okɛ Nyɔŋmɔ Wiemɔ lɛ Atsu Nii.\n“Mitooo miyiŋ mifeee nɔ ko, shi moŋ bɔ ni mitsɛ tsɔɔ mi lɛ, nakai mifeɔ daa.”—YOH. 8:28.\nAni obaakɛɛ akɛ, “Kɛ́ mi ji bo lɛ, kulɛ ma . . . ”? Kɛ́ etamɔ nɔ ni sane ni abi bo lɛ hetoo lɛ yɛ faŋŋ po lɛ, ebaahi akɛ oookase nii kɛjɛ heshibaa he nɔkwɛmɔnɔ ni Yesu fee efɔ shi lɛ mli. Eyɛ nilee kɛ niiashikpamɔ fe adesa fɛɛ adesa; kɛlɛ, ekɛɛ akɛ: “Mitooo mi diɛŋtsɛ miyi miwieee; shi tsɛ . . . lɛ moŋ ewo mi kita, nɔ ni mikɛɛ kɛ nɔ ni miwie.” (Yoh. 12:49, 50) Nibii ni Yesu tsɔɔ kɛ ŋaawoi fɛɛ ni ekɛha lɛ damɔ e-Tsɛ suɔmɔnaa nifeemɔ nɔ.\nAkɛ nɔkwɛmɔnɔ lɛ, wɔkaneɔ yɛ Luka 22:49 lɛ akɛ, Yesu kaselɔi lɛ bi lɛ kɛji esa akɛ amɛnɔ beni aaba ni abamɔ lɛ lɛ. Kaselɔi lɛ ateŋ mɔ kome kɛ klante tsu nii. Kadimɔ yɛ amaniɛbɔɔ ni tamɔ nakai nɔŋŋ ni yɔɔ Mateo 26:52-54 lɛ mli akɛ, yɛ shihilɛ ni tamɔ nakai po mli lɛ Yesu ŋɔ be ni ekɛ ekaselɔi lɛ susu Yehowa suɔmɔnaa nii ahe. Akɛni Yesu le shishitoo mlai ni yɔɔ 1 Mose 9:6 kɛ gbalɛi ni yɔɔ Lala 22 kɛ Yesaia 53 lɛ hewɔ lɛ, enyɛ ekɛ gbɛtsɔɔmɔ ni nilee yɔɔ mli ha, ni ŋwanejee ko bɛ he akɛ no ha mɛi ayi ná wala, ni Yehowa mii shɛ ehe.\n4 Okɛ Teokrase Woji ni Oyɔɔ lɛ Atsu Nii.\n“Belɛ namɔ ji tsulɔ anɔkwafo kɛ nilelɔ mɔ ni enuŋtsɔ ŋɔ lɛ eto ewebii lɛ anɔ, koni eha amɛ amɛŋmaa yɛ be ni sa nɔ lɛ?”—MAT. 24:45.\nYesu ehala tsulɔ kuu ko ni anyɛɔ akɛ he fɔ̃ɔ enɔ, ní kɛ mumɔŋ niyenii ni he hiaa haa. Kɛ́ okɛ ŋaawoo kɛ gbɛtsɔɔmɔ miiha yɛ saji ni he hiaa waa he lɛ, ani oŋɔɔ be kɛtaoɔ nibii amli jogbaŋŋ kɛjɛɔ Biblia kasemɔ woji lɛ amli?\nWatch Tower Publications Index kɛ Watchtower Library * lɛ haa wɔnáa saji babaoo ni yɔɔ faŋŋ amrɔ nɔŋŋ. Kwɛ bɔ ni ebaafee nɔ ni ejaaa akɛ wɔɔku wɔhiɛ wɔshwie saji babaoo nɛɛ anɔ! Atsɛ́ saji akpei abɔ yisɛɛ yɛ woji nɛɛ amli, ni amɛhiɛ saneyitsei babaoo ni baanyɛ aye abua mɔ ko ni miitao ŋaawoo. Ani ohe esa jogbaŋŋ bɔ ni onyɛɔ oyeɔ obuaa mɛi krokomɛi koni amɛpɛi Biblia mli shishitoo mlai amli, ní amɛjwɛŋ Nyɔŋmɔ Wiemɔ lɛ nɔ? Taakɛ bɔ ni GPS, ni ji tsɔne ko ni baanyɛ aye abua mɔ ko ní ena he tuuntu ni eyɔɔ, ni etsɔɔ lɛ gbɛ hu kɛya he ni eyaa lɛ ji lɛ, nakai nɔŋŋ dɛŋdadei ni akɛtaoɔ nibii amli lɛ baanyɛ aye abua mɔ lɛ ni eyoo gbɛ ni enyiɛ nɔ lɛ, koni ena bɔ ni eeefee eya nɔ enyiɛ gbɛ ni kɛ mɔ yaa wala mli lɛ nɔ.\nAsafoŋ onukpai babaoo etsɔɔ shiɛlɔi koni amɛkɛ Index lɛ loo Watchtower Library lɛ atsu nii kɛtao saji amli, ni enɛ haa amɛnyɛmimɛi hii kɛ yei lɛ nyɛɔ amɛjwɛŋɔ Ŋmalɛi lɛ anɔ. Yelikɛbuamɔ nɛɛ haa shiɛlɔi nyɛɔ amɛtsuɔ nibii ni gbaa amɛnaa amrɔ nɛɛ ahe nii, ni ehaa amɛnáa su ni haa ataoɔ nii amli kɛ bɔ ni akɛ he fɔ̃ɔ mumɔŋ niyenii ni Yehowa kɛduroɔ wɔ lɛ nɔ. Amɛtsɔɔ gbɛ ni tamɔ nɛkɛ nɔ ‘amɛhaa amɛhenumɔ nii lɛ leɔ ekpakpa kɛ efɔŋ mlikpamɔ.’—Heb. 5:14.\n5 Kaakpɛ Yiŋ Oha Mɛi.\n“Mɔ fɛɛ mɔ aaatere lɛ diɛŋtsɛ ejatsu.”—GAL. 6:5.\nYɛ naagbee lɛ, ebaabi ni mɔ fɛɛ mɔ ahala ŋaawoo ni ebaasumɔ ni ekɛtsu nii. Yehowa eha wɔteŋ mɔ fɛɛ mɔ hegbɛ koni ekpɛ eyiŋ kɛji ebaaha E-shishitoo mlai lɛ akudɔ lɛ loo efeŋ nakai. (5 Mose 30:19, 20) Shihilɛi komɛi biɔ ni akɛ Biblia mli shishitoo mlai srɔtoi babaoo atsu nii, shi yɛ naagbee lɛ, ebaabi ni mɔ ni biɔ ŋaawoo lɛ diɛŋtsɛ akpɛ eyiŋ. Ekolɛ, yɛ sane ni mɔ lɛ biɔ he ŋaawoo lɛ kɛ afii abɔ ni eye lɛ naa lɛ, ehe baahia ni wɔbi wɔhe akɛ, ‘Ani mi esa akɛ matsu sanebimɔ nɛɛ he nii?’ Saji lɛ ekomɛi yɛ ni esa akɛ akɛha asafoŋ onukpai lɛ ni amɛtsu he nii, loo kɛ́ nibilɔ lɛ edako lɛ akɛha efɔlɔi ni amɛtsu he nii.\n^ kk. 20 Amrɔ nɛɛ ayɛ Watchtower Library ni yɔɔ CD-ROM nɔ lɛ yɛ wiemɔi 39 mli. Ni ayɛ Watch Tower Publications Index lɛ yɛ wiemɔi ni fa fe 45 mli.\n[Akrabatsa/Mfoniri ni yɔɔ baafa 8]\nGbɛjianɔtoo Kɛha Weku Jamɔ\nKɛ́ ooto weku jamɔ he gbɛjianɔ lɛ, mɛni hewɔ otaooo nibii amli koni oná hetoo oha saji ni mɛi ebi bo nyɛsɛɛ nɛɛ? Mɛɛ saji kɛ Biblia mli shishitoo mlai obaanyɛ otao ní baanyɛ aye abua mɔ ko ni biɔ saji ni tamɔ nakai lɛ? Akɛ nɔkwɛmɔnɔ lɛ, ŋɔɔ lɛ akɛ nyɛmi nuu loo nyɛmi yoo ko bi bo sane ni kɔɔ mɔ ko ni akɛaanyiɛ kɛjwɛŋmɔ ákɛ akɛ lɛ aaabote gbalashihilɛ mli lɛ he. Kɛ́ okɛ Index loo Watchtower Library lɛ miitsu nii lɛ, taomɔ sane ni kɔɔ enɛ he tɛ̃ɛ lɛ klɛŋklɛŋ. Akɛ nɔkwɛmɔnɔ lɛ, obaanyɛ otao “Dating” loo “Marriage” yɛ Index lɛ mli. No sɛɛ lɛ, kwɛmɔ saneyitsei bibii lɛ amli nɔ ni kɔɔ enɛ he. Kɛ́ ookwɛ saneyitso lɛ diɛŋtsɛ mli lɛ, kwɛmɔ akɛ obaana sane ni ji “See also,” ní baanyɛ ekɛbo aya saneyitso ko ni kɔɔ nɔ ni otaoɔ lɛ he tɛ̃ɛ lo.\n[Akrabatsa ni yɔɔ baafa 9]\nWɔdaa Yehowa shi akɛ kɛtsɔ egbɛjianɔtoo lɛ nɔ lɛ, wɔbaanyɛ wɔná ŋaawoo ni hi fe fɛɛ, ni wɔbaanyɛ wɔkɛ ŋaawoo ni hi fe fɛɛ hu aha. Jajelɔ 12:11 lɛ kɛɔ akɛ: “Nilelɔi awiemɔi tamɔ tsina kpalamɔ akpɔlɔi, ni amɛtamɔ plɛkoobii ni akala, tookwɛlɔ kome bua enɛɛmɛi fɛɛ naa.” Taakɛ bɔ ni akɛ “tsina kpalamɔ akpɔlɔi” ni ji tsei kɛ amɛnaa pĩɔpĩɔ ni akɛkudɔɔ nitsumɔ kooloi lɛ, nakai nɔŋŋ ŋaawoo kpakpa ni jɛ suɔmɔ mli lɛ yeɔ ebuaa mɛi ni hiɛ tsui kpakpa lɛ kɛyaa gbɛ ni ja nɔ. Kɛ́ ‘akala plɛkoobii awo’ nibii amli lɛ, ehaa amɛmli waa. Nakai nɔŋŋ yibii kpakpai jɛɔ ŋaawoo ni sa mli kɛbaa. Nilelɔi ‘taoɔ wiemɔi,’ loo amɛmii shɛɔ amɛhe kɛ́ amɛmiisusu ‘wiemɔi ni abua naa’ nɛɛ ni haa anaa nilee ni Yehowa ni ji ‘amɛtookwɛlɔ kome’ lɛ yɔɔ lɛ he lɛ.\nKasemɔ Tookwɛlɔ lɛ kɛ́ oowo ŋaa. Kwɛ hegbɛ ni wɔná akɛ wɔɔbo mɛi atoi ní wɔkɛ ŋaawoo ni sa aha be fɛɛ be! Kɛ́ ŋaa ni wɔwoɔ lɛ damɔ Biblia mli shishitoo mlai anɔ lɛɛlɛŋ lɛ, no lɛ ebaafee nɔ ni sa, ni ebaaye ebua mɔ ni boɔ toi lɛ kɛya naanɔ.


Yehowa Odasefoi Akpeei Wuji Ni Afee Yɛ Mexico City Yɛ Blema\nKANEMƆ YƐ Afrikaans Albania Amharic Amis Arabic Armenia Armenia (West) Australia Mumuii Awiemɔ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Blɔfo Boulou Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatia Czech Dangme Denmark Digor Douala Dutch Edo Efik Estonia Ewe Fiji Finland Fon French Ga Garifuna Georgia Germany Guarani Gujarat Gun Haitian Creole Hausa Hebri Hela Herero Hiligaynon Hindi Hiri Motu Hungary Ibanag Iceland Igbo Iloko Indonesia Isoko Italia Japan Jula Kabiye Kamba Kannada Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvia Lingala Lithuania Luganda Lunda Luo Luvale Macedonia Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe (North Central) Mongolia Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norway Nzema Okpe Oromo Ossetia Otetela Pangasinan Papiamento (Curaçao) Persia Pidgin (Cameroon) Poland Portuguese (Brazil) Punjabi Quechua (Ancash) Quechua (Bolivia) Romania Russia Samoa Sango Sepedi Serbia (Roma) Serbian (Cyrillic) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenia Solomon Islands Pidgin Spania Sranantongo Swahili Swahili (Congo) Swati Sweden Tagalog Tajiki Tamil Tatar Telugu Tetun Dili Thailand Tigrinya Tiv Tlapanec Tojolabal Tok Pisin Tonga Totonac Tshiluba Tsonga Turkey Turkmen Tuvalu Twi Tzeltal Tzotzil Ukrain Urhobo Uzbek Venda Vietnam Waray-Waray Wolaita Xhosa Yoruba Zande Zapotec (Isthmus) Zulu\nYƐ November 1932 naagbee gbɛ lɛ, akɛ traffic light mamɔ gbɛjegbɛi lɛ ahe yɛ Mexico City, ni maŋ lɛ adafitswaa nitsumɔhei lɛ kɛ miishɛɛ tswa enɛ he adafi. Amrɔ nɛɛ, otsi ebaho, ni nɔ kroko ehe mɛi fe akpei akpe kome ni yɔɔ maŋ nɛɛ mli lɛ ajwɛŋmɔ. No ji akɛ, gbɔ krɛdɛɛ ko miiba maŋ lɛ mli kɛhã Yehowa Odasefoi agbii etɛ kpee wulu ko. Mɛi ni tsuɔ nii amɛhãa adafitswaa nitsumɔhei srɔtoi lɛ kɛ kamerai etee oketekei adaamɔhe lɛ koni amɛyasha gbɔ krɛdɛɛ nɛɛ, ni Odasefoi ni yɔɔ jɛmɛ lɛ hu etee koni amɛyakpee lɛ. Shi namɔ ni? Lɛ ji Joseph F. Rutherford, ni ji Watch Tower Society lɛ sɛinɔtalɔ lɛ.\nThe Golden Age magazin lɛ wie akɛ: “Ŋwanejee ko bɛ he akɛ, kpee wulu nɛɛ baafee nifeemɔ ko ni sa kadimɔ waa yɛ asafo lɛ yinɔsane mli yɛ Mexico.” Shi mɛi 150 pɛ ba kpee wulu nɛɛ. No hewɔ lɛ, mɛni hã ebafee nifeemɔ ko ni sa kadimɔ waa lɛ?\nDani abaafee kpee nɛɛ, anɔkwale lɛ shwereee ekpakpa ko yɛ Mexico. Kɛjɛ afi 1919 lɛ, afee kpeei bibii srɔtoi yɛ maŋ nɛɛ mli, shi yɛ nɔ najiaŋ ni asafoi lɛ ayi baafa lɛ, afii komɛi asɛɛ lɛ, amɛnɔ gbɔ moŋ. Yɛ afi 1929 lɛ, agbele nitsumɔhe nine yɛ Mexico City, ni no hã asafo lɛ bɔi shweremɔ ekoŋŋ. Kɛ̃lɛ, nyɛmimɛi lɛ kɛ naagbai komɛi kpe. Akɛ nɔkwɛmɔnɔ lɛ, be ni asafo lɛ kɛ gbɛtsɔɔmɔ hã akɛ esaaa akɛ gbɛgbalɔi kɛ amɛhe woɔ heloonaa nitsumɔ mli be ni amɛnyiɛ shiɛmɔ nɔ lɛ, gbɛgbalɔ kome mli fu ni lɛ diɛŋtsɛ eyatse e-Biblia kasemɔ kuu. Nakai beiaŋ nɔŋŋ lɛ, ehe bahia ni atsake nitsumɔhe nine nɔkwɛlɔ lɛ, ejaakɛ ana akɛ ekɛ ehe miiwo nifeemɔ ko ni esaaa Kristofoi lɛ mli. Ehe bahia ni awo Odasefoi anɔkwafoi ni yɔɔ Mexico lɛ hewalɛ.\nNyɛminuu Rutherford hã maŋshiɛmɔi enyɔ ni kanyaa mɔ waa yɛ kpee wulu lɛ shishi, ni esaa ehã wiemɔi enumɔ yɛ redio lɛ nɔ kɛwo anɔkwafoi ni yɔɔ Mexico lɛ hewalɛ waa. Enɛ ji be klɛŋklɛŋ ni atsɔ redio nɔ ashiɛ sane kpakpa lɛ yɛ Mexico fɛɛ. Yɛ kpee lɛ sɛɛ lɛ, awó nitsumɔhe nine nɔkwɛlɔ hee koni eto nitsumɔ lɛ he gbɛjianɔ. Nyɛmimɛi lɛ kɛ ekãa hee shiɛ ni Yehowa jɔɔ amɛ.\nAfi 1941 kpee wulu ni afee yɛ Mexico City\nEnɔ afi lɛ, afee kpeei wuji enyɔ sɔŋŋ yɛ Mexico. Afee ekome yɛ Veracruz ni afee ekroko lɛ yɛ Mexico City. Hiɛdɔɔ kɛ ekãa ni nyɛmimɛi lɛ kɛshiɛ lɛ wo yibii kpakpai. Yɛ afi 1931 lɛ, shiɛlɔi 82 yɔɔ Mexico. Shi be ni shɛɔ afi 1941 lɛ, amɛyifalɛ lɛ eku ebɔ he toi nyɔŋma! Ni mɛi aaafee 1,000 ba Mexico City kɛhã Teokrase Kpee ni afee yɛ afi 1941 lɛ.\n“AMƐHE GBƐJEGBƐI LƐ YƐ WƆDƐŊ”\nYɛ afi 1943 lɛ, nyɛmimɛi lɛ tswa “Maŋ Ni Eye Ehe” Teokrase Kpee lɛ he adafi. * Afee kpee nɛɛ yɛ maji 12 anɔ yɛ Mexico, ni bɔ ni nyɛmimɛi lɛ fee amɛtswa he adafi nɛ: Amɛkɛ kpãi ŋmɔlɔ taoi enyɔ ni aŋmala kpee lɛ he saji yɛ nɔ lɛ abiɛ kɛ biɛ ni amɛtsotsoro yɛ amɛhiɛ kɛ amɛsɛɛ. Gbɛ nɛɛ nɔ Odasefoi tsɔ amɛtswa amɛkpeei wuji ahe adafi kɛjɛ afi 1936 kɛbaa.\nMɛi komɛi sha nyɛmimɛi ni miitswa kpee lɛ he adafi yɛ Mexico City lɛ mfoniri, ni eje kpo yɛ magazin ko mli yɛ afi 1944\nMagazin ko ni atsɛɔ lɛ La Nación lɛ wie bɔ ni ta ni afã yɛ Mexico City lɛ ye omanye ehã lɛ he akɛ: “Yɛ [kpee lɛ] klɛŋklɛŋ gbi lɛ nɔ lɛ, akɛɛ [Odasefoi lɛ] akɛ amɛyafɔ̃ mɛi babaoo nine kɛba. Enɔ jetsɛremɔ lɛ, mɛi ba aahu akɛ amɛhooo he ni afeɔ kpee lɛ yɛ lɛ.” Enɛ eyaŋɔɔɔ Katolik Sɔlemɔ lɛ naa kwraa. No hewɔ lɛ, amɛte shi amɛwo Odasefoi lɛ. Shi nyɛmimɛi lɛ hãaa enɛ aje amɛnijiaŋ wui. Amɛtee nɔ amɛtswa kpee lɛ he adafi. La Nación magazin lɛ wie kɛfata he akɛ: “Maŋ muu lɛ fɛɛ na amɛ [ni ji Odasefoi hii kɛ yei fɛɛ], ni amɛtsotsoro taoi kɛmiitswa [amɛkpee lɛ] he adafi.” Akɛ nyɛmimɛi lɛ ahe mfoniri ko ni asha ni amɛdamɔ Mexico City gbɛjegbɛi lɛ ahe wo magazin lɛ mli, ni aŋma yɛ shishi akɛ: “Amɛhe gbɛjegbɛi lɛ yɛ wɔdɛŋ.”\nEHI KWRAA FE NI AMƐBAAKÃMƆ SHIKPƆŊ\nNakai afii lɛ amli lɛ, Odasefoi babaoo kɛ nibii pii shã afɔle koni amɛnyɛ amɛya kpeei wuji enyɔoo ko ni afee yɛ Mexico lɛ. Nyɛmimɛi lɛ ateŋ mɛi pii jɛ akrowai ni yɔɔ shɔŋŋshɔŋŋ amɛba kpeei lɛ. Amɛteŋ mɛi komɛi yɛ ni hei ni amɛjɛ lɛ, lɔlei loo oketekei eyaaa jɛmɛ. No hewɔ lɛ, amɛtara tejii anɔ loo amɛnyiɛ gbii abɔ dani amɛná oketekei kɛtee hei ni afeɔ kpeei lɛ yɛ lɛ.\nNo beiaŋ lɛ, nyɛmimɛi lɛ ateŋ mɛi pii miiye ohia aahu akɛ, ekpakpa ko dani amɛnáa shika kɛfoɔ tsɔne kɛyaa kpeei lɛ ashishi. Amɛteŋ mɛi pii yɛ ni kɛ́ amɛyashɛ lɛ, amɛyatoɔ Odasefoi ni yɔɔ hei ni afeɔ kpeei lɛ yɛ lɛ aŋɔɔ. Nyɛmimɛi nɛɛ jɛ suɔmɔ mli amɛhere gbɛfalɔi lɛ atuu kɛba amɛshĩai amli. Gbɛfãlɔi lɛ ekomɛi hu wɔ Maŋtsɛyeli Asai anɔ. Be ko lɛ, nyɛmimɛi aaafee 90 yato nitsumɔhe nine lɛ, ni ahã amɛteŋ mɔ fɛɛ mɔ wolo adekai 20 koni eto ni ekã nɔ. Be ni abɔɔ enɛ he amaniɛ yɛ Yearbook lɛ mli lɛ, awie akɛ nyɛmimɛi lɛ ahiɛ sɔ gbɛjianɔ ni ato ahã amɛ lɛ waa, ejaakɛ ehi kwraa fe ni amɛbaakãmɔ shikpɔŋ.\nŊwanejee ko bɛ he akɛ, nyɛmimɛi nɛɛ ahiɛ sɔ hegbɛ ni amɛná akɛ amɛkɛ amɛnyɛmimɛi Kristofoi lɛ baakpe kɛ miishɛɛ lɛ waa, ni no hewɔ amɛfee bɔ fɛɛ bɔ ni amɛbaanyɛ koni ekaŋmɛɛ amɛ lɛ. Ŋmɛnɛ lɛ, Odasefoi aaafee akpei akpe kome ni yɔɔ Mexico, ni tamɔ bɔ ni eji yɛ nyɛmimɛi ni tsɔ amɛhiɛ lɛ agbɛfaŋ lɛ, amɛ hu amɛhiɛ sɔɔ wɔkpeei srɔtoi lɛ. * Yɛ afi 1949 amaniɛbɔɔ ni Mexico nitsumɔhe nine lɛ kɛmaje lɛ mli lɛ, amɛwie yɛ nyɛmimɛi ni yɔɔ jɛmɛ lɛ ahe akɛ: “Naagbai ni mli wala ni amɛkɛkpeɔ lɛ hãaa amɛnijiaŋ aje wui. Nɔ hewɔ ni wɔkɛɔ nakai ji akɛ, nyɛmimɛi lɛ yaa nɔ amɛgbaa kpee fɛɛ kpee ni amɛbaaya lɛ he sane gbii pii, ni sane ni amɛfɔɔ bimɔ ji, Mɛɛ be wɔbaaya kpee ekoŋŋ?”—Ajie kɛjɛ wɔnitoohe ni yɔɔ Central America lɛ.\n^ kk. 9 Afi 1944 Yearbook lɛ wie akɛ, kpee nɛɛ “hã mɛi fɛɛ ni yɔɔ Mexico lɛ bale Yehowa Odasefoi.”\n^ kk. 14 Mɛi 2,262,646 ba afi 2016 Kaimɔ lɛ shishi yɛ Mexico.\nKɛmaje Mɔ Ko Kɛmaje Mɔ Ko “Mɛɛ Be Wɔbaaya Kpee Ekoŋŋ?”\nKɛmaje Mɔ Ko Kɛmaje Mɔ Ko BUU-MƆƆ—NIKASEMƆ NƆ August 2017


Luka 9 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nAkɛ sɔɔmɔ nitsumɔ lɛ he gbɛtsɔɔmɔi hã Mɛi Nyɔŋma kɛ Enyɔ lɛ (1-6)\n9 Kɛkɛ ni etsɛ Mɛi Nyɔŋma kɛ Enyɔ lɛ kɛkpe ni ehã amɛ hewalɛ kɛ hegbɛ koni amɛkɛye daimonioi lɛ fɛɛ nɔ, ni amɛkɛtsa helai hu. 2 Ni etsu amɛ koni amɛyashiɛ Nyɔŋmɔ Maŋtsɛyeli lɛ ni amɛtsa helai, 3 ni ekɛɛ amɛ akɛ: “Nyɛkahiɛa nɔ ko kɛhã gbɛfãa lɛ, dɛhiɛmɔ tso jio, niyenii kotoku jio, aboloo jio, shika* jio; asaŋ nyɛkaŋɔa atadei enyɔ.* 4 Shi he fɛɛ he ni nyɛbaabote shĩa ko mli yɛ lɛ, nyɛhia jɛmɛ ni nyɛjɛa jɛmɛ nyɛshia kɛyaa. 5 Ni he fɛɛ he ni mɛi hereee nyɛ yɛ lɛ, kɛ́ nyɛmiishi nakai maŋ lɛ mli lɛ, nyɛkpokpoa nyɛnaji ahe mulu lɛ nyɛshwiea* koni no afee odase eshi amɛ.” 6 Kɛkɛ ni amɛyiŋ amɛtee ni amɛyakpa shikpɔŋkuku lɛ mli fɛɛ, kɛjɛ akrowa kome mli kɛtee akrowa kroko mli, ni amɛjaje sane kpakpa lɛ ni amɛtsa mɛi yɛ he fɛɛ he. 7 Agbɛnɛ Herode,* ni ji kpokpaa nɔyelɔ* lɛ, nu nibii ni yaa nɔ lɛ fɛɛ, ni eyiŋ futu lɛ naakpa ejaakɛ mɛi komɛi miikɛɛ akɛ atee Yohane shi kɛjɛ gbohii ateŋ, 8 shi mɛi krokomɛi miikɛɛ akɛ Elia epue, ni mɛi krokomɛi hu miikɛɛ akɛ blema gbalɔi lɛ ateŋ mɔ kome ete shi. 9 Herode kɛɛ akɛ: “Yohane lɛ, mifo eyi. Belɛ, namɔ ji mɔ ni minunuɔ nɛkɛ saji yɛ ehe nɛɛ?” No hewɔ lɛ, etao akɛ ena lɛ. 10 Be ni bɔfoi lɛ ku amɛsɛɛ lɛ, amɛbabɔ Yesu nibii fɛɛ ni amɛfee lɛ he amaniɛ. Ni eŋɔ amɛ ni ekɛ amɛ pɛ yahɔ he ko yɛ maŋ ni atsɛɔ lɛ Betsaida lɛ mli. 11 Shi be ni asafoku lɛ ná amɛle lɛ, amɛtiu lɛ. Ni ehere amɛ hiɛmɛɛ ni ebɔi Nyɔŋmɔ Maŋtsɛyeli lɛ he wiemɔ kɛ amɛ tsɔɔmɔ, ni etsa amɛteŋ mɛi ni tsamɔ he ehia amɛ lɛ. 12 Ni je bɔi namɔ. Agbɛnɛ, Mɛi Nyɔŋma kɛ Enyɔ lɛ tsi amɛbɛŋkɛ lɛ ni amɛkɛɛ lɛ akɛ: “Wo asafoku lɛ gbɛ koni amɛya akrowai kɛ koiasɛɛ ni jwere wɔhewɔ lɛ amli ni amɛyatao wɔɔhei kɛ niyenii, ejaakɛ he ni wɔyɔɔ nɛɛ etse ehe banee.” 13 Shi ekɛɛ amɛ akɛ: “Nyɛ nyɛhãa amɛ nɔ ko amɛyea.” Amɛkɛɛ akɛ: “Wɔbɛ nɔ ko fe aboloi enumɔ kɛ nu mli loi enyɔ, ja ekolɛ wɔ diɛŋtsɛ wɔtee wɔyahé niyenii wɔhã mɛi nɛɛ fɛɛ.” 14 Anɔkwa, amɛyi aaafee hii akpei enumɔ. Shi ekɛɛ ekaselɔi lɛ akɛ: “Nyɛhãa amɛtaraa shi kuikui aaafee mɛi nyɔŋmai enumɔ enumɔ.” 15 Ni amɛfee nakai, ni amɛhã amɛ fɛɛ amɛtara shi. 16 Ni ekɔlɔ aboloi enumɔ kɛ loi enyɔ lɛ, ni ekwɛ ŋwɛi, ni ejɔɔ nɔ. Ni ekumɔ mli ni ekɛbɔi kaselɔi lɛ hãmɔ koni amɛkɛmamɔ asafoku lɛ hiɛ. 17 No hewɔ lɛ, amɛ fɛɛ amɛye ni amɛtɔrɔ, ni amɛkɔlɔ fufuji ni shwɛ lɛ, kɛntɛŋi nyɔŋma kɛ enyɔ. 18 Sɛɛ mli be ni ekome too esɔleɔ lɛ, kaselɔi lɛ ba eŋɔɔ, ni ebi amɛ akɛ: “Namɔ asafoku lɛ kɛɔ akɛ miji?” 19 Amɛhere nɔ amɛkɛɛ: “Yohane Baptisilɔ lɛ, shi mɛi komɛi kɛɔ akɛ Elia, ni mɛi krokomɛi hu kɛɔ akɛ blema gbalɔi lɛ ateŋ mɔ kome ete shi.” 20 Kɛkɛ ni ekɛɛ amɛ akɛ: “Shi nyɛ lɛ, namɔ nyɛkɛɔ akɛ miji?” Petro hã hetoo akɛ: “Kristo lɛ, mɔ ni Nyɔŋmɔ etsu lɛ lɛ.” 21 Kɛkɛ ni efã amɛ kɛ hiɛdɔɔ akɛ amɛkakɛɛ mɔ ko mɔ ko sane nɛɛ, 22 shi ekɛɛ: “Esa akɛ gbɔmɔ Bi lɛ ana nɔ babaoo ni onukpai lɛ, osɔfoi tsiifoi lɛ, kɛ woloŋmalɔi lɛ akpoo lɛ ni agbe lɛ, ní yɛ gbi ni ji gbi etɛ lɛ nɔ lɛ, atee lɛ shi.” 23 Kɛkɛ ni etsa nɔ ekɛɛ mɛi lɛ fɛɛ akɛ: “Kɛ́ mɔ ko miisumɔ akɛ enyiɛ misɛɛ lɛ, ekwa ehe, ni ewó epiŋmɔ tso* lɛ gbi fɛɛ gbi, ni eya nɔ enyiɛ misɛɛ. 24 Ejaakɛ mɔ fɛɛ mɔ ni miisumɔ akɛ ebaa ewala* yi lɛ, ebaaŋmɛɛ lɛ, shi mɔ fɛɛ mɔ ni ewala* ŋmɛɔ lɛ yɛ mihewɔ lɛ, lɛ ji mɔ ni baabaa yi. 25 Anɔkwa, kɛ́ gbɔmɔ nine shɛ jeŋ muu lɛ fɛɛ nɔ shi ewala ŋmɛɛ lɛ aloo ekpãtã ewala hiɛ lɛ, mɛɛ nɔ kpakpa baajɛ mli aba kɛhã lɛ? 26 Ejaakɛ mɔ fɛɛ mɔ ni mi kɛ miwiemɔi lɛ ahe feɔ lɛ hiɛgbele lɛ, mɔ nɛɛ he baafee gbɔmɔ Bi lɛ hiɛgbele be ni eba yɛ lɛ diɛŋtsɛ enunyam lɛ kɛ e-Tsɛ nɔ lɛ kɛ ŋwɛibɔfoi krɔŋkrɔŋi lɛ anɔ lɛ mli lɛ. 27 Shi miikɛɛ nyɛ anɔkwale akɛ, mɛi komɛi yɛ mɛi ni damɔ biɛ nɛɛ ateŋ ni amɛsaŋ amɛnaa gbele kɔkɔɔkɔ kɛyashi amɛbaana Nyɔŋmɔ Maŋtsɛyeli lɛ dã.” 28 Anɔkwa, be ni ewie wiemɔi nɛɛ sɛɛ aaafee gbii kpaanyɔ lɛ, eŋɔ Petro, Yohane, kɛ Yakobo efata ehe ni amɛkwɔ kɛtee gɔŋ lɛ nɔ koni eyasɔle. 29 Ni be ni esɔleɔ lɛ, ehiɛ su tsake ni etadei lɛ yɛ futafuta ni amɛkpɛlɛ kaŋkaŋ. 30 Ni naa! hii enyɔ kɛ lɛ miigba sane; amɛji Mose kɛ Elia. 31 Mɛi nɛɛ pue kɛ anunyam ni amɛbɔi eshimɔ kɛyaa ní eeba ebawo lɛ obɔ yɛ Yerusalem lɛ he wiemɔ. 32 No mli lɛ wɔ eŋɔ Petro kɛ mɛi ni fata ehe lɛ, shi be ni amɛhiɛ tsɛ̃ kwraa lɛ, amɛna enunyam lɛ kɛ hii enyɔ ni kɛ lɛ damɔ shi lɛ. 33 Ni be ni mɛi nɛɛ shiɔ lɛ amɛyaa lɛ, Petro kɛɛ Yesu akɛ: “Tsɔɔlɔ, ehi hã wɔ akɛ wɔyɛ biɛ. No hewɔ lɛ, hã wɔshĩ bui etɛ, onɔ ekome, Mose nɔ ekome, kɛ Elia nɔ ekome.” Shi eleee nɔ ni ewieɔ lɛ. 34 Shi be ni ewieɔ nibii nɛɛ, atatu ko pue ni ebɔi amɛnɔ haa. Be ni amɛbote atatu lɛ mli lɛ, amɛshe gbeyei. 35 Kɛkɛ ni gbee ko jɛ atatu lɛ mli kɛɛ: “Mɔ nɛ ji mi-Bi, mɔ ni ahala lɛ lɛ. Nyɛboa lɛ toi.” 36 Be ni gbee lɛ gbɛɛ lɛ, Yesu kome too ana. Shi amɛfee dioo ni nakai gbii lɛ amli lɛ, amɛbɔɔɔ mɔ ko mɔ ko nibii ni amɛna lɛ eko eko he amaniɛ. 37 Enɔ jetsɛremɔ, be ni amɛjɛ gɔŋ lɛ nɔ amɛkpeleke shi lɛ, asafoku babaoo ko kɛ lɛ bakpe. 38 Ni naa! nuu ko bo kɛjɛ asafoku lɛ teŋ ekɛɛ: “Tsɔɔlɔ, miikpa bo fai ni okwɛ mibinuu lɛ ejaakɛ mibi kome pɛ ji lɛ. 39 Ni naa! mumɔ ko ŋɔɔ lɛ, ni gbekɛ nuu lɛ bolɔɔ trukaa, ni mumɔ lɛ hãa ablami shaa lɛ ni enaa kwɛ̃ɔ afui, ni epilaa lɛ, ni ewa dani eshiɔ lɛ. 40 Mikpa okaselɔi lɛ fai koni amɛfã lɛ, shi amɛnyɛɛɛ.” 41 Yesu here nɔ ekɛɛ: “Oo yinɔbii ni bɛ hemɔkɛyeli ni bɛ amɛŋɛlɛ nɔ, be enyiɛ kwraa mikɛ nyɛ baahi shi ni maná nyɛhe tsui kɛyashi? Okɛ obi lɛ aba biɛ.” 42 Shi be ni gbekɛ nuu lɛ baa po lɛ, daimonio lɛ too lɛ etswa shi ni ehã ablami ni naa wa sha lɛ. Shi Yesu kã mumɔ ni he tseee lɛ hiɛ, ni etsa gbekɛ nuu lɛ, ni eŋɔ lɛ ehã etsɛ ekoŋŋ. 43 Ni amɛ fɛɛ amɛhe jɔ̃ amɛhe yɛ Nyɔŋmɔ hewalɛ kpele lɛ hewɔ. Be ni amɛ fɛɛ amɛnaa ekpɛ amɛhe yɛ nibii fɛɛ ni efeɔ lɛ hewɔ lɛ, ekɛɛ ekaselɔi lɛ akɛ: 44 “Nyɛboa toi jogbaŋŋ ni nyɛkaia wiemɔi nɛɛ, ejaakɛ abaajie gbɔmɔ Bi lɛ awo gbɔmɛi adɛŋ.” 45 Shi amɛnuuu nɔ ni ekɛɔ lɛ shishi. Anɔkwa, aŋɔtee amɛ koni amɛkanu shishi, ni amɛmiishe gbeyei akɛ amɛbaabi lɛ wiemɔ nɛɛ he sane. 46 Kɛkɛ ni ŋwanejee ko bate shi yɛ amɛteŋ yɛ mɔ ni ji agbo fe fɛɛ yɛ amɛteŋ lɛ he. 47 Akɛni Yesu le amɛtsuiiaŋ susumɔi hewɔ lɛ, eŋɔ gbekɛ bibioo ko, ni ekɛ lɛ badamɔ emasɛi, 48 ni ekɛɛ amɛ akɛ: “Mɔ fɛɛ mɔ ni hereɔ gbekɛ bibioo nɛɛ yɛ migbɛ́i mli lɛ hereɔ mi hu; ni mɔ fɛɛ mɔ ni hereɔ mi lɛ, ehereɔ mɔ ni tsu mi lɛ hu. Ejaakɛ mɔ fɛɛ mɔ ni feɔ enii akɛ mɔ ni baa shi yɛ nyɛ fɛɛ nyɛteŋ lɛ, lɛ ji agbo.” 49 Yohane here nɔ ekɛɛ: “Tsɔɔlɔ, wɔna mɔ ko ni kɛ ogbɛ́i lɛ miifãmɔ daimonioi, ni wɔbɔ mɔdɛŋ akɛ wɔtsĩ lɛ gbɛ ejaakɛ efataaa wɔ mɛi ni wɔnyiɛ osɛɛ lɛ ahe.” 50 Shi Yesu kɛɛ lɛ akɛ: “Nyɛkabɔa mɔdɛŋ akɛ nyɛbaatsĩ lɛ gbɛ, ejaakɛ mɔ fɛɛ mɔ ni eteee shi ewooo nyɛ lɛ, eyɛ nyɛgbɛfaŋ.” 51 Be ni gbii ni abaaŋɔ lɛ kɛya ŋwɛi lɛ eshɛ etã lɛ,* etswa efai shi akɛ ebaaya Yerusalem. 52 No hewɔ lɛ, etsu bɔfoi kɛtsɔ ehiɛ. Ni amɛyiŋ amɛtee ni amɛyabote Samariabii akrowa ko mli, bɔ ni afee ni amɛyasaa nibii amɛto lɛ. 53 Shi amɛhereee lɛ ejaakɛ eŋmɔ eyiŋ kpɔ* akɛ ebaaya Yerusalem. 54 Be ni Yakobo kɛ Yohane, ni ji ekaselɔi lɛ na enɛ lɛ, amɛkɛɛ akɛ: “Nuŋtsɔ, ani oosumɔ ni wɔkɛɛ ni la ajɛ ŋwɛi abakpãtã amɛhiɛ?” 55 Shi etsɔ ehe ni ekã amɛhiɛ. 56 No hewɔ lɛ, amɛtee akrowa kroko mli. 57 Agbɛnɛ, be ni amɛnyiɛ gbɛ lɛ nɔ amɛyaa lɛ, mɔ ko kɛɛ lɛ akɛ: “He fɛɛ he ni obaaya lɛ, manyiɛ osɛɛ.” 58 Shi Yesu kɛɛ lɛ akɛ: “Osɔi yɛ bui, ni ŋwɛi loofɔji hu yɛ tsũi, shi gbɔmɔ Bi lɛ bɛ he ko ni ekɛ eyitso ŋmɛɔ.” 59 Kɛkɛ ni ekɛɛ mɔ kroko akɛ: “Baatsɔ misɛɛnyiɛlɔ.” Nuu lɛ kɛɛ: “Nuŋtsɔ, ŋmɛɛ mi gbɛ ni maya mayafu mitsɛ dã.” 60 Shi ekɛɛ lɛ akɛ: “Hã gbohii lɛ afu amɛgbohii, shi bo lɛ yaa ni oyashiɛ Nyɔŋmɔ Maŋtsɛyeli lɛ yɛ he fɛɛ he.” 61 Ni mɔ kroko hu kɛɛ: “Nuŋtsɔ, manyiɛ osɛɛ, shi ŋmɛɛ mi gbɛ ni maya ni mikɛ mɛi ni yɔɔ miwe lɛ ayaye shɛɛ dã.” 62 Yesu kɛɛ lɛ akɛ: “Mɔ ni kɛ enine mɔɔ tsina kɔi mli ni ekuɔ ekuɛ ekwɛɔ nibii ni yɔɔ sɛɛ lɛ, esaaa Nyɔŋmɔ Maŋtsɛyeli lɛ.”\n^ Aloo “atade kroko kɛfata nɔ ni nyɛwo lɛ he.”\n^ Sht. ŋm., “miihe ayi obɔ lɛ.”\n^ Sht. ŋm., “ehiɛ efee klalo.”


Mɛni Wɔbaanyɛ Wɔfee Kɛtsɔɔ Yehowa akɛ Wɔsumɔɔ Lɛ ni Wɔkɛ Wɔhiɛ Fɔ̃ɔ Enɔ? | Nikasemɔ\nAni Ooda Kɛmiishɛ Kristo Dalɛ lɛ He?\nAni Oyɛ Henilee Kpakpa?\n“Nyɛdamɔa Shi Shiŋŋ yɛ Hemɔkɛyeli lɛ Mli”\nMɛni Tsɔɔ akɛ Yehowa Sumɔɔ Wɔ?\nMɛni Wɔbaanyɛ Wɔfee Kɛtsɔɔ Yehowa akɛ Wɔsumɔɔ Lɛ?\nBuu-Mɔɔ—Nikasemɔ Nɔ | September 2015\n“Wɔjieɔ suɔmɔ kpo, ejaakɛ lɛ klɛŋklɛŋ esumɔ wɔ.”—1 YOHANE 4:19.\nLALAI: 56, 138\nKƐ́ OSUSU NIBII NI NYIƐ SƐƐ NƐƐ NI YEHOWA FEƆ EHÃA BO LƐ AHE LƐ, TE ONUƆ HE TƐŊŊ?\nBɔ ni eduroɔ bo nibii ni he hiaa bo lɛ.\nBiblia mli anɔkwalei ni etsɔɔ bo lɛ.\nBɔ ni etsɔseɔ bo lɛ.\n1, 2. Mɛɛ gbɛ nɔ Yehowa eye ebua wɔ ni wɔle nɔ ni wɔbaanyɛ wɔfee kɛtsɔɔ akɛ wɔsumɔɔ lɛ?\nGBƐ ni hi fe fɛɛ ni tsɛ ko baanyɛ etsɔ nɔ etsɔɔ ebii nii ji, ni ebaafee nɔkwɛmɔnɔ kpakpa ehã amɛ. Kɛ́ ebii lɛ na akɛ esumɔɔ amɛ lɛ, amɛ hu amɛbaasumɔ lɛ kɛ mɛi krokomɛi. Mɔ ko mɔ ko bɛ ni sumɔɔ wɔ tamɔ bɔ ni wɔ-Tsɛ Yehowa sumɔɔ wɔ lɛ. No hewɔ lɛ, “wɔjieɔ suɔmɔ kpo, ejaakɛ lɛ klɛŋklɛŋ esumɔ wɔ.”—1 Yohane 4:19.\n2 Mɛni Yehowa efee kɛtsɔɔ akɛ “lɛ klɛŋklɛŋ esumɔ wɔ”? Biblia lɛ kɛɔ akɛ: “Be ni wɔkã he wɔji eshafeelɔi lɛ, Kristo gbo ehã wɔ.” (Romabii 5:8) Wɔ-Tsɛ Yehowa sumɔɔ wɔ, ni ekɛ e-Bi lɛ hã akɛ kpɔmɔnɔ, koni ekɛkpɔ̃ wɔ kɛjɛ esha kɛ gbele mli. Nikeenii ni jara wa nɛɛ hewɔ lɛ, wɔbaanyɛ wɔkɛ Yehowa abɔ naanyo, ni wɔjie suɔmɔ kpo wɔtsɔɔ lɛ. Nɔ ni Yehowa kɛshã afɔle yɛ wɔ hewɔ lɛ jara wa waa, ni eji nɔkwɛmɔnɔ kɛhã wɔ. Nɔ ni efee lɛ hãa wɔnaa akɛ, esa akɛ wɔ hu wɔjɛ wɔtsui mli wɔkɛ wɔnibii ashã afɔle kɛtsɔɔ akɛ wɔsumɔɔ lɛ.—1 Yohane 4:10.\n3, 4. Mɛni wɔbaanyɛ wɔfee kɛtsɔɔ akɛ wɔsumɔɔ Nyɔŋmɔ?\n3 Suɔmɔ ji Yehowa su titri. No hewɔ lɛ, ebɛ naakpɛɛ akɛ Yesu wie akɛ mlai lɛ ateŋ nɔ ni he hiaa fe fɛɛ ji: “Esa akɛ osumɔ Yehowa o-Nyɔŋmɔ lɛ kɛ otsui muu fɛɛ kɛ osusuma muu fɛɛ kɛ ojwɛŋmɔ muu fɛɛ kɛ onyɛmɔ fɛɛ.” (Marko 12:30) Yehowa miitao ni wɔsumɔ lɛ kɛ wɔtsui “muu fɛɛ.” Kɛ́ wɔyasumɔ mɔ kroko loo nɔ kroko fe Yehowa lɛ, ebaadɔ lɛ waa. Shi esaaa akɛ suɔmɔ ni wɔyɔɔ kɛhã Yehowa lɛ hiɔ wɔtsui mli pɛ. Yehowa miitao ni wɔsumɔ lɛ kɛ ‘wɔjwɛŋmɔ muu fɛɛ’ kɛ ‘wɔnyɛmɔ fɛɛ.’ Ni tsɔɔ akɛ, esa akɛ bɔ ni wɔsusuɔ nii ahe kɛ nibii ni wɔfeɔ lɛ fɛɛ atsɔɔ akɛ wɔsumɔɔ lɛ.—Kanemɔ Mika 6:8.\n4 No hewɔ lɛ, esa akɛ wɔkɛ wɔ nɔ fɛɛ nɔ asumɔ Yehowa. Kɛ́ wɔkɛ Yehowa ye klɛŋklɛŋ gbɛhe yɛ wɔshihilɛ mli lɛ, no tsɔɔ akɛ wɔsumɔɔ lɛ waa. Yɛ nikasemɔ ni tsɔ hiɛ lɛ mli lɛ, wɔsusu nibii ejwɛ ni Yehowa feɔ kɛtsɔɔ akɛ esumɔɔ ebii asane waa lɛ ahe. Yɛ nikasemɔ nɛɛ mli lɛ, wɔbaana gbɛ ni wɔbaanyɛ wɔtsɔ nɔ wɔhã suɔmɔ ni wɔyɔɔ kɛhã Yehowa lɛ mli awa, kɛ bɔ ni wɔbaafee wɔjie suɔmɔ nɛɛ kpo.\nOHIƐ ASƆ NIBII NI YEHOWA EHÃ BO LƐ\n5. Kɛ́ wɔsusu nibii fɛɛ ni Yehowa efee ehã wɔ lɛ ahe lɛ, mɛni esa akɛ wɔtsui atsirɛ wɔ ni wɔfee?\n5 Ekã shi faŋŋ akɛ, kɛ́ mɔ ko ke bo nɔ ko lɛ, ohiɛ sɔɔ. Ni akɛni ohiɛ sɔɔ nɔ ni eke bo lɛ hewɔ lɛ, okɛtsuɔ nii. Yakobo ŋma akɛ: “Nikeenii kpakpai fɛɛ kɛ nikeenii ni hi kɛwula shi fɛɛ lɛ, ŋwɛi ejɛɔ ekpelekeɔ shi, kɛjɛɔ ŋwɛi lai a-Tsɛ lɛ ŋɔɔ, mɔ ni tsakeee tamɔ hɔɔŋ ni tsiɔ ehe lɛ.” (Yakobo 1:17) Yehowa hãa wɔ nibii fɛɛ ni he hiaa wɔ lɛ, koni wɔya nɔ wɔhi wala mli ni wɔmii ashɛ wɔhe, ni wɔhiɛ sɔɔ nɔ ni efeɔ ehãa wɔ lɛ waa. Wɔle akɛ esumɔɔ wɔ waa, ni wɔmiisumɔ ni wɔhã ena akɛ wɔ hu wɔsumɔɔ lɛ. Ani onuɔ he nakai?\n6. Mɛni ehe bahia ni Israelbii lɛ afee koni Yehowa aya nɔ ajɔɔ amɛ?\n6 Yehowa hã Israelbii lɛ nibii kpakpai babaoo. Ehã amɛ mlai, ni ehã amɛ nibii fɛɛ ni he hiaa amɛ yɛ shihilɛ mli, ni efee nakai afii ohai abɔ. (5 Mose 4:7, 8) No mli lɛ, Israelbii lɛ le akɛ, kɛ́ amɛbo Yehowa mlai lɛ toi lɛ, no baatsɔɔ akɛ amɛhiɛ sɔɔ nibii ni efeɔ ehãa amɛ lɛ. Akɛ nɔkwɛmɔnɔ lɛ, amɛle akɛ kɛ́ amɛbaashã afɔle amɛhã Yehowa lɛ, esa akɛ amɛkɛ shikpɔŋ lɛ nɔ “klɛŋklɛŋ yibii lɛ amli klɛŋklɛŋnii lɛ,” loo nɔ ni hi fe fɛɛ lɛ afee nakai. (2 Mose 23:19) Israelbii lɛ le akɛ, kɛ́ amɛtee nɔ amɛbo Yehowa toi, ni amɛkɛ amɛnibii lɛ ateŋ nɔ ni hi fe fɛɛ lɛ hã lɛ lɛ, lɛ hu ebaaya nɔ ejɔɔ amɛ.—Kanemɔ 5 Mose 8:7-11.\n7. Mɛɛ gbɛ nɔ wɔbaanyɛ wɔkɛ ‘nibii ni wɔyɔɔ lɛ’ atsɔɔ Yehowa akɛ wɔsumɔɔ lɛ?\n7 Kɛ́ wɔ hu wɔkɛ ‘nibii ni wɔyɔɔ lɛ’ hã Yehowa, loo wɔkɛwo ehiɛ nyam lɛ, no baahã ena akɛ wɔsumɔɔ lɛ. (Abɛi 3:9) Akɛ nɔkwɛmɔnɔ lɛ, esa akɛ wɔtsu onia kɛfĩ Maŋtsɛyeli nitsumɔ ni atsuɔ yɛ wɔsafo lɛ mli, kɛ agbɛnɛ hu, yɛ jeŋ fɛɛ lɛ sɛɛ. Pii wɔyɔɔ jio, fioo wɔyɔɔ jio, wɔ fɛɛ wɔbaanyɛ wɔjɛ nibii ni wɔyɔɔ lɛ mli wɔhã Yehowa ana akɛ wɔsumɔɔ lɛ. (2 Korintobii 8:12) Shi nibii krokomɛi hu yɛ ni wɔbaanyɛ wɔfee kɛtsɔɔ Yehowa akɛ wɔsumɔɔ lɛ.\nKɛ́ wɔkɛ wɔhiɛ fɔ̃ɔ Yehowa nɔ yɛ nɔ fɛɛ nɔ mli lɛ, ebaana akɛ wɔsumɔɔ lɛ waa\n8, 9. Mɛni ji nɔ kroko ni wɔbaanyɛ wɔfee kɛtsɔɔ Yehowa akɛ wɔsumɔɔ lɛ? Mɛni Mike kɛ eweku lɛ fee?\n8 Yesu kɛɛ wɔ akɛ, wɔya nɔ wɔtao Maŋtsɛyeli lɛ klɛŋklɛŋ, ni wɔkafee yeyeeye yɛ nɔ ni wɔbaaye kɛ nɔ ni wɔbaawo he, ejaakɛ wɔ-Tsɛ lɛ ewo shi akɛ ebaahã wɔ nibii ni he hiaa wɔ lɛ. (Mateo 6:31-33) Wɔheɔ Yehowa wɔyeɔ, ni wɔle akɛ, ebaaye eshiwoo lɛ nɔ. Kɛ́ oosumɔ mɔ ko lɛɛlɛŋ lɛ, ani oheŋ lɛ oyeŋ? No hewɔ lɛ, kɛ́ wɔkɛ wɔhiɛ fɔ̃ɔ Yehowa nɔ yɛ nɔ fɛɛ nɔ mli lɛ, ebaana akɛ wɔsumɔɔ lɛ waa. (Lala 143:8) Wɔbaanyɛ wɔbi wɔhe akɛ: ‘Ani bɔ ni mitoɔ minibii ahe gbɛjianɔ mihãa, kɛ bɔ ni mikɛ mibe kɛ mihewalɛ tsuɔ nii mihãa lɛ, hãa anaa akɛ misumɔɔ Yehowa kɛ mitsui fɛɛ? Gbi fɛɛ gbi lɛ, ani mikɛ mihiɛ fɔ̃ɔ Yehowa nɔ akɛ ebaahã mi nibii ni he hiaa mi lɛ?’ 9 Nyɛmi nuu ko ni atsɛɔ lɛ Mike kɛ eweku lɛ kɛ amɛhiɛ fɔ̃ Yehowa nɔ. Kɛjɛ Mike gbekɛbiiashi tɔ̃ɔ lɛ, nɔ kome ni eshwe waa ji, ni eyashiɛ yɛ maŋ kroko nɔ. Mike bada, ebote gbalashihilɛ mli, ni amɛfɔ bii enyɔ, kɛ̃lɛ, nakai sane lɛ kã etsui nɔ lolo. Be ni Mike kɛ eweku lɛ kane nyɛmimɛi komɛi ni yasɔmɔ yɛ hei ni hiamɔ lɛ da yɛ lɛ ahe sane lɛ, amɛkpɛ amɛyiŋ akɛ amɛbaahã amɛshihilɛ afee mlɛo. No hewɔ lɛ, amɛhɔ̃ɔ amɛshĩa lɛ, ni amɛyahi shĩa ko ni edaaa tamɔ nɔ ni amɛhɔ̃ɔ lɛ mli. No sɛɛ lɛ, Mike tse mɛi abɔ ni etsuɔ nii ehãa lɛ nɔ, ni eto enitsumɔ lɛ he gbɛjianɔ bɔ ni baahã enyɛ etsɔ Intanɛt lɛ nɔ ekwɛ nitsumɔ lɛ nɔ kɛ́ efã gbɛ kɛtee maŋ kroko nɔ po. Tsakemɔi nɛɛ ni Mike kɛ eweku lɛ fee lɛ hewɔ lɛ, amɛnyɛ amɛfã kɛtee maŋ kroko nɔ amɛyashiɛ, ni enɛ hã amɛná miishɛɛ waa. Mike wie akɛ, “Wɔna akɛ, nɔ ni Yesu wie yɛ Mateo 6:33 lɛ ji anɔkwale.”\nJWƐŊMƆ NIBII NI YEHOWA TSƆƆ BO LƐ ANƆ\n10. Taakɛ Maŋtsɛ David fee lɛ, mɛni hewɔ esa akɛ wɔjwɛŋ nibii ni wɔkaseɔ yɛ Yehowa he lɛ anɔ?\n10 Be ko lɛ, Maŋtsɛ David ŋma akɛ: “Ŋwɛi gbaa Mawu anunyam lɛ, ni atatu tsɔɔ eninenaa nitsumɔ lɛ.” Ekɛfata he akɛ: “Yehowa mla lɛ hi kɛwula shi, ehãa susuma tsui nyɔɔ emli; Yehowa odase lɛ ma shi shiŋŋ, ehãa kwashia leɔ nii.” Be ni David jwɛŋ nibii fɛfɛji ni Yehowa ebɔ lɛ, kɛ nilee ni yɔɔ emlai lɛ amli lɛ nɔ lɛ, wekukpaa ni yɔɔ ekɛ lɛ teŋ lɛ mli bawa, ni eshwe akɛ efee nibii ni baahã Yehowa ana akɛ esumɔɔ lɛ. David wie akɛ: “Hã midaaŋ wiemɔi kɛ mitsui mli jwɛŋmɔi asa ohiɛ, Yehowa, mitɛsaa kɛ mikpɔ̃lɔ!”—Lala 19:2, 8, 15.\n11. Kɛ́ wɔsumɔɔ Yehowa lɛ, mɛni no baatsirɛ wɔ ni wɔfee? (Kwɛmɔ mfoniri ni yɔɔ nikasemɔ lɛ shishijee lɛ.)\n11 Ŋmɛnɛ lɛ, Yehowa tsɔɔ wɔ nibii pii. Nibii nɛɛ ekomɛi kɔɔ ehe, ni ekomɛi hu kɔɔ eyiŋtoo, nibii ni ebɔ lɛ, kɛ e-Wiemɔ lɛ he. Je lɛ woɔ mɛi hewalɛ ni amɛya yunivɛsitii kɛ amɛhenɔi lɛ koni amɛyakase nii. Kɛ̃lɛ, bei pii lɛ, nibii ni amɛyakaseɔ lɛ hãa suɔmɔ ni amɛyɔɔ kɛhã Nyɔŋmɔ lɛ he jɔɔ. Shi, nibii ni Yehowa tsɔɔ wɔ lɛ hãa wɔleɔ nii, ni wɔhiɛ kãa shi hu. Yehowa miisumɔ ni wɔkɛ nibii ni etsɔɔ wɔ lɛ aye abua wɔ diɛŋtsɛ wɔhe kɛ mɛi krokomɛi. (Abɛi 4:5-7) Akɛ nɔkwɛmɔnɔ lɛ, eesumɔ ni wɔgba mɛi krokomɛi “anɔkwale lɛ he nilee krɔŋŋ lɛ,” ni wɔye wɔbua amɛ koni ahere amɛyiwala. (1 Timoteo 2:4) Kɛ́ wɔtsɔɔ mɛi nɔ ni Nyɔŋmɔ Maŋtsɛyeli lɛ ji, kɛ nɔ ni ebaafee ehã adesai lɛ, no tsɔɔ akɛ wɔsumɔɔ amɛ ni wɔsumɔɔ Yehowa hu.—Kanemɔ Lala 66:16, 17.\n12. Mɛni nyɛmi yoo ko wie yɛ nikeenii ko ni enine shɛ nɔ kɛjɛ Yehowa dɛŋ yɛ egbekɛbiiashi lɛ he?\n12 Gbekɛbii hu baanyɛ asusu nibii ni Yehowa ehã amɛ kɛ nibii ni etsɔɔ amɛ lɛ ahe. Nyɛmi yoo ko ni atsɛɔ lɛ Shannon lɛ kaiɔ kpokpaa wulu nɔ kpee ko ni ekɛ enyɛmi yoo fioo lɛ tee. No mli lɛ, eye afii 11, ni enyɛmi yoo lɛ eye afii 10. Kpee lɛ yitso ji, “Nyɔŋmɔ Jamɔ Hetuu-kɛ-hamɔ.” Yɛ kpee lɛ gbii lɛ ekome nɔ lɛ, ahã gbekɛbii fɛɛ ni yɔɔ kpee lɛ shishi lɛ bata he ko krɛdɛɛ ni asaa ahã amɛ lɛ. Shannon wie akɛ, no mli lɛ eleee nɔ hewɔ, shi etee. Nakai shwane lɛ, afee nɔ ko ni ekpaaa gbɛ kwraa ni hã emii shɛ ehe waa; ahã amɛ fɛɛ wolo ni ji, Questions Young People Ask—Answers That Work lɛ eko. Te nikeenii nɛɛ hã Shannon nu he tɛŋŋ yɛ Yehowa he? Ewie akɛ: “Nikeenii nɛɛ ji nɔ ni hã mina akɛ, Yehowa yɛ lɛɛlɛŋ, ni akɛ, esumɔɔ mi waa diɛŋtsɛ. Eŋɔɔ wɔnaa waa akɛ Yehowa, wɔ-Nyɔŋmɔ kpele lɛ, keɔ wɔ nibii kpakpai fɛfɛji tamɔ nɛkɛ tswaa!”\nKPƐLƐMƆ YEHOWA TSƆSEMƆ NƆ\n13, 14. Kɛ́ Yehowa tsɔse wɔ lɛ, te esa akɛ wɔfee wɔnii tɛŋŋ? Ni mɛni hewɔ?\n13 Biblia lɛ kɛɔ wɔ akɛ: “Mɔ ni Yehowa sumɔɔ lɛ, lɛ ekãa, tamɔ bɔ ni tsɛ feɔ ebi ni eyɔɔ ehe tsui lɛ.” (Abɛi 3:12) Kɛ́ wɔkpɛlɛ Yehowa tsɔsemɔ nɔ, ni wɔhã etsɔɔ wɔ nii lɛ, wɔbaafee nɔ ni ja, ni wɔtoiŋ baajɔ wɔ. Eji anɔkwale akɛ, “tsɔsemɔ ko bɛ ní amrɔmrɔ lɛ efeɔ mɔ akɛ miishɛɛ nɔ, shi moŋ edɔɔ mɔ.” (Hebribii 12:11) Kɛ̃lɛ, te esa akɛ wɔfee wɔnii tɛŋŋ kɛ́ Yehowa tsɔse wɔ? Esaaa akɛ wɔkpoɔ Yehowa ŋaawoo kɔkɔɔkɔ. Eyɛ mli akɛ bei komɛi lɛ, ekolɛ wɔnyaŋ ŋaawoo lɛ he yɛ shishijee mli, ni wɔmli baafũ moŋ, shi esaaa akɛ wɔkpiliŋɔ wɔtsui. Esa akɛ wɔhã suɔmɔ ni wɔyɔɔ kɛhã Yehowa lɛ atsirɛ wɔ ni wɔbo lɛ toi, ni wɔfee tsakemɔi ni he hiaa lɛ. Kɛ́ wɔjɛ wɔtsui mli wɔkpɛlɛ Yehowa tsɔsemɔ lɛ nɔ, ni wɔkɛtsu nii lɛ, no baatsɔɔ akɛ wɔsumɔɔ lɛ waa\n14 Yɛ Maleaki beiaŋ lɛ, Yudafoi lɛ booo Yehowa toi. Amɛkɛ gbɛtsɔɔmɔi ni Yehowa hã amɛ yɛ nibii ni esa akɛ amɛkɛshã afɔle amɛhã lɛ lɛ he lɛ tsuuu nii, no hewɔ lɛ afɔlei ni amɛshã lɛ esaaa ehiɛ. Enɛ hã ekã amɛhiɛ waa. (Kanemɔ Maleaki 1:12, 13.) Anɔkwa, Yehowa wo amɛ ŋaa shii abɔ, shi amɛbooo toi. No hewɔ lɛ, ekɛɛ amɛ akɛ: “Matsu loomɔ kɛaaba nyɛnɔ, ni malomɔ nyɛjɔɔmɔi lɛ.” (Maleaki 2:1, 2) Eyɛ faŋŋ akɛ, kɛ́ wɔbooo ŋaa ni Yehowa woɔ lɛ toi, loo wɔku wɔhiɛ wɔshwie nɔ lɛ, wɔbaafite wekukpaa kpakpa ni yɔɔ wɔ kɛ lɛ teŋ lɛ.\nKaanyiɛ je lɛ sɛɛ; feemɔ nɔ ni Yehowa sumɔɔ (Kwɛmɔ kuku 15)\n15. Mɛɛ sui esaaa akɛ wɔkaseɔ?\n15 Satan je lɛ woɔ mɛi hewalɛ ni amɛwo amɛhe nɔ, ni amɛfo amɛ pɛ amɛnɔ mli. Mɛi babaoo sumɔɔɔ ni awoɔ amɛ ŋaa, loo atsɔɔ amɛ nɔ ni amɛfee. Mɛi komɛi hu yɛ ni kɛ́ aawo amɛ ŋaa lɛ, amɛkwaa amɛfeɔ tamɔ nɔ ni amɛmiibo toi, shi jeee ni amɛkɛbaatsu nii. Esaaa akɛ wɔkaseɔ amɛ. Biblia lɛ woɔ wɔ ŋaa akɛ, ‘wɔkahã shihilɛ gbɛjianɔtoo nɛɛ shɔ̃ wɔ.’ Moŋ lɛ, wɔyɔse nɔ ni Yehowa taoɔ ni wɔfee, ni wɔtsu he nii. (Romabii 12:2) Yehowa tsɔɔ esafo lɛ nɔ ewoɔ wɔ ŋaa yɛ be naa. Akɛ nɔkwɛmɔnɔ lɛ, ewoɔ wɔ ŋaa yɛ bɔ ni esa kɛ hii kɛ yei kɛ amɛhe aye ahã, bɔ ni wɔbaafee wɔhala nanemɛi kpakpai, kɛ bɔ ni wɔbaafee wɔkwɛ wɔhe nɔ jogbaŋŋ yɛ nibii ni wɔkɛjieɔ wɔhiɛtserɛ lɛ ahe lɛ he. Kɛ́ wɔjɛ wɔtsui mli wɔkpɛlɛ Yehowa tsɔsemɔ lɛ nɔ, ni wɔkɛtsu nii yɛ wɔshihilɛ mli lɛ, no baatsɔɔ akɛ wɔhiɛ sɔɔ gbɛtsɔɔmɔi ni ekɛhãa wɔ lɛ, ni wɔsumɔɔ lɛ waa.—Yohane 14:31; Romabii 6:17.\nOKƐ OHIƐ AFƆ̃ YEHOWA NƆ KƐHÃ YELIKƐBUAMƆ KƐ HEBUU\n16, 17. (a) Dani wɔbaakpɛ wɔyiŋ yɛ sane ko he lɛ, mɛni hewɔ esa akɛ wɔtao Yehowa susumɔ yɛ sane lɛ he? (b) Yɛ nɔ najiaŋ ni Israelbii lɛ kɛ amɛhiɛ baafɔ̃ Yehowa nɔ lɛ, mɛni amɛfee?\n16 Gbekɛbii bibii kɛ amɛhiɛ fɔ̃ɔ amɛfɔlɔi anɔ kɛhã yelikɛbuamɔ kɛ hebuu. Bei komɛi lɛ, onukpai komɛi po yaa amɛfɔlɔi aŋɔɔ kɛhã yelikɛbuamɔ. Eyɛ mli akɛ, amɛ diɛŋtsɛ amɛbaanyɛ amɛkpɛ amɛyiŋ yɛ nɔ ni amɛbaafee he moŋ, shi amɛle akɛ, amɛfɔlɔi lɛ baanyɛ awo amɛ ŋaa kpakpa. Yehowa, wɔ-Tsɛ lɛ, ehã wɔ hegbɛ ni wɔ diɛŋtsɛ wɔkpɛ wɔyiŋ yɛ saji ahe. Shi esa akɛ wɔbi edɛŋ yelikɛbuamɔ, ni wɔbɔ mɔdɛŋ wɔtao egbɛtsɔɔmɔ sɛɛgbɛ be fɛɛ be ni ehe baahia ni wɔkpɛ wɔyiŋ yɛ nɔ ko he. Kɛ́ wɔfee nakai lɛ, no baatsɔɔ akɛ wɔkɛ wɔhiɛ fɔ̃ɔ enɔ kwraa, ni wɔsumɔɔ lɛ. Ni kɛ́ wɔkɛ wɔhiɛ fɔ̃ enɔ lɛ, ekɛ emumɔ krɔŋkrɔŋ lɛ baaye abua wɔ ni wɔfee nɔ ni ja.—Filipibii 2:13.\n17 Yɛ Samuel beiaŋ lɛ, Filistibii lɛ ye Israelbii lɛ anɔ kunim yɛ ta mli. Shi yɛ nɔ najiaŋ ni Israelbii lɛ baabi Yehowa nɔ ni esa akɛ amɛfee yɛ sane lɛ he lɛ, amɛkɛɛ akɛ: “Nyɛhãa wɔyaŋɔa Yehowa kpaŋmɔ adeka lɛ kɛjɛa Shilo kɛbaa wɔŋɔɔ, ní eba wɔteŋ, ní ehere wɔyiwala kɛjɛ wɔhenyɛlɔi lɛ adɛŋ!” Mɛni jɛ nɔ ni amɛfee lɛ mli kɛba? “Agbe [Israelbii] babaoo diɛŋtsɛ, ejaakɛ mɛi ní nyɔ yɛ Israel ji hii nanenɔnyiɛlɔi akpei nyɔŋmai etɛ. Ni Nyɔŋmɔ adeka lɛ ashɔ̃.” (1 Samuel 4:2-4, 10, 11) Israelbii lɛ yasusu akɛ kɛ́ Adeka lɛ ná ebashɛ amɛteŋ pɛ, Yehowa baaye ebua amɛ ni ebu amɛhe. Enɛ hewɔ lɛ, amɛbiii Yehowa dɛŋ yelikɛbuamɔ loo esusumɔ yɛ sane lɛ he. Moŋ lɛ, amɛfee nɔ ni amɛ amɛsusuɔ akɛ no ja, ni enɛ hewɔ amɛna amane lɛ.—Kanemɔ Abɛi 14:12.\n18. Mɛni Biblia lɛ ewie yɛ wɔhiɛ ni wɔkɛaaafɔ̃ Yehowa nɔ lɛ he? Ni mɛni esa akɛ ofee yɛ he?\n18 Lalatsɛ ko ni sumɔ Yehowa waa, ni kɛ ehiɛ fɔ̃ enɔ lɛ ŋma akɛ: “Okɛ ohiɛ afɔ̃ Nyɔŋmɔ nɔ! Shi majie eyi kɛ̃, mɔ ni ji mihiɛ yelikɛbuamɔ kɛ mi-Nyɔŋmɔ lɛ. Misusuma edɔ kɔmɔɔ yɛ mimli, no hewɔ lɛ mikaiɔ bo.” (Lala 42:6, 7) Ani nakai ji bɔ ni onaa Yehowa? Ani okɛ ohiɛ fɔ̃ɔ enɔ? Ani onuɔ he akɛ ebɛŋkɛ bo? Kɛ́ onuɔ he nakai po lɛ, ekolɛ ehe baahia ni okɛ ohiɛ afɔ̃ enɔ waa fe bɔ ni ofeɔ bianɛ lɛ po. Biblia lɛ kɛɔ wɔ akɛ: “Okɛ ohiɛ afɔ̃ Yehowa nɔ kɛ otsui fɛɛ, ni okɛ ohe akakpasa bo diɛŋtsɛ ojwɛŋmɔ; kaimɔ lɛ yɛ ogbɛi fɛɛ mli, ni lɛ eeejaje otempɔŋi lɛ!”—Abɛi 3:5, 6.\n19. Mɛni obaafee kɛtsɔɔ Yehowa akɛ osumɔɔ lɛ?\n19 Yehowa sumɔ wɔ klɛŋklɛŋ, ni nɔ ni efee lɛ ji nɔkwɛmɔnɔ kɛhã wɔ koni wɔ hu wɔsumɔ lɛ. No hewɔ lɛ, nyɛhãa wɔyaa nɔ wɔsusua nibii babaoo ni efee ehã wɔ, kɛ bɔ ni esumɔɔ wɔ waa lɛ he daa, ni wɔfee nibii ni baahã ena akɛ, wɔsumɔɔ lɛ kɛ wɔtsui muu fɛɛ, wɔsusuma muu fɛɛ, wɔjwɛŋmɔ muu fɛɛ, kɛ wɔnyɛmɔ fɛɛ.—Marko 12:30.\nYehowa tsɔɔ wɔ bɔ ni ajieɔ suɔmɔ kpo: Yehowa kɛ ewiemɔi kɛ enifeemɔi fɛɛ etsɔɔ akɛ esumɔɔ wɔ. Kɛ́ wɔsusu suɔmɔ ni ejie kpo etsɔɔ wɔ lɛ he jogbaŋŋ lɛ, suɔmɔ ni wɔyɔɔ kɛhã lɛ lɛ mli baawa waa, ni wɔbaakase lɛ\nBUU-MƆƆ—NIKASEMƆ NƆ September 2015


Gbalɔ Eliya ngɛ Tɛ Pu ɔ mi ngɛ Horeb Yoku ɔ he | Baiblo Mi Ní Kasemi Kɛ Ha Jokuɛwi\nNÍ KASEMI 47\nBenɛ Jezebɛl nu nɔ́ nɛ ba Baal gbali ɔmɛ a nɔ ɔ, e mi mi fu wawɛɛ. E sɛ ke a ya de Eliya ke: ‘Hwɔ ɔ, o ma gbo kaa bɔ nɛ Baal gbali ɔmɛ gbo ɔ.’ Eliya tsui po wawɛɛ nɛ e ma fo kɛ ho nga a nɔ ya. E sɔle ha Yehowa ke: ‘Yehowa, I be nyɛe hu. Ha nɛ ma gbo kɛkɛ.’ Pɔ tɔ Eliya he, lɔ ɔ he ɔ, e ya hi tso ko sisi nɛ e hwɔ mahe.\nBɔfo ko tsɛ̃ɛ̃ lɛ, nɛ e de lɛ ke: ‘Tee si nɛ o ye ní.’ Eliya na nyu kɛ kplu, kɛ abolo nɛ fɔɔ si ngɛ tɛ ko nɛ e dɔ la nɔ. E ye ní nɛ e nu nyu, nɛ e kpale hwɔ si. Bɔfo ɔ ya tsɛ̃ɛ̃ lɛ ekohu, nɛ e de lɛ ke: ‘Moo ye ní. E sa nɛ o ná he wami konɛ o tsa o blɔ hiami ɔ nɔ.’ Enɛ ɔ he ɔ, Eliya kpale ye ní ɔ. Lɔ ɔ se ɔ, e hia blɔ ligbi 40 nyɔ kɛ pia kɛ ya si benɛ e ya su Horeb Yoku ɔ he. Benɛ Eliya ya su lejɛ ɔ, e ya sɛ tɛ puɔ ko mi konɛ e hwɔ si. Se Yehowa kɛ lɛ tu munyu. E bi lɛ ke: ‘Eliya, mɛni o ngɛ pee ngɛ hiɛ ɔ?’ Eliya de Yehowa ke: ‘Israel bi ɔmɛ yi si nɛ a wo mo ɔ nɔ. A ku o we afɔle sami la tɛ ɔmɛ, nɛ a gbe o gbali ɔmɛ. Piɔ lɛɛ a ngɛ hlae nɛ a maa gbe mi.’\nYehowa de Eliya ke: ‘Yaa nɛ o ya da si ngɛ yoku ɔ nɔ.’ Kekleekle ɔ, kɔɔhiɔ ngua ko fia kɛ be ngɛ tɛ puɔ ɔ he. Lɔ ɔ se ɔ, zugba mimiɛ, nɛ la bɔni tsomi. Jehanɛ ɔ, Eliya nu gbi blɛuu ko. E ngɔ e tade ɔ kɛ tsi e hɛ mi, nɛ e ya da si ngɛ tɛ puɔ ɔ nya. Yehowa bi Eliya nɔ́ he je nɛ e ma fo ɔ. Eliya de Yehowa ke: ‘Imi nɔ kake too lɛ piɛ.’ Se Yehowa de Eliya ke: ‘Tsa pi mo nɔ kake too nɛ o piɛ. Nimli 7,000 ngɛ Israel nɛ a ngɛ mi sɔmɔe loloolo. Yaa nɛ o ya pee Elisha gbalɔ ngɛ o nane mi.’ Amlɔ nɔuu ɔ, Eliya ya pee nɔ́ nɛ Yehowa de lɛ ke e pee ɔ. Ke Yehowa de mo ke o pee nɔ́ ko, nɛ o pee ɔ, anɛ o susu kaa Yehowa maa ye bua mo lo? Ee, e maa ye bua mo. Ha nɛ waa hyɛ nɔ́ ko nɛ ba ngɛ sapu be ɔ mi.\n“Nyɛ ko pee yeyeeye ngɛ nɔ́ ko nɔ́ ko he, se mohu ngɛ nɔ́ fɛɛ nɔ́ mi ɔ, nyɛɛ gu sɔlemi kɛ pɛɛ kpami nɛ mi wa kɛ sina nɔ kɛ ha nɛ Mawu nɛ e le nyɛ ní bimi ɔmɛ.”—Filipi Bi 4:6\nSane bimihi: Mɛni he je nɛ Eliya ma fo ɔ? Mɛni Yehowa de Eliya?\n1 Matsɛmɛ 19:1-18; Roma Bi 11:2-4\nMɛni Yehowa de Eliya benɛ e nu he kaa e be nɔ ko ɔ? Mɛni o ma nyɛ maa kase ngɛ Eliya he sane ɔ mi?


Ye Obua Mɛi Ni Ehao Lɛ | Buu-Mɔɔ Nikasemɔ\nKANEMƆ YƐ Acholi Afrikaans Aja Akha Albania Amerika Mumuii Awiemɔ Amharic Amis Arabic Armenia Aukan Australia Mumuii Awiemɔ Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Biak Bicol Bislama Blɔfo Boulou Bulgaria Cakchiquel (Western) Cambodia Catalan Cebuano Changana (Mozambique) Chavacano Chichewa Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Cibemba Cinyanja Croatia Czech Damara Dangme Denmark Digor Douala Drehu Dutch Edo Efik Esan Estonia Ewe Fiji Finland Fon French Ga Garifuna Georgia Germany Greenland Guadeloupean Creole Guarani Gun Haitian Creole Hausa Hebri Hela Herero Hiligaynon Hindi Hiri Motu Hmong (White) Hungary Ibanag Iceland Igbo Iloko Indonesia Isoko Italia Italia Mumuii Awiemɔ Japan Javanese Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Khana Kikongo Kikuyu Kiluba Kimbundu Kinyarwanda Kipende Kirghiz Kirundi Kisi Kongo Korea Korea Mumuii Awiemɔ Krio Kurdish Kurmanji Kwangali Kwanyama Kyangonde Lahu Laos Latvia Lhukonzo Lingala Lithuania Lomwe Low German Luganda Lunda Luo Macedonia Macua Makhuwa-Meetto Malagasy Malay Malayalam Malta Mam Mambwe-Lungu Mapudungun Marathi Marshallese Mauritia Creole Mazatec (Huautla) Mbunda Mingrelian Mixe (North Central) Mixtec (Guerrero) Mizo Mongolia Moore Myanmar Nahuatl (Central) Nahuatl (Guerrero) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Nias Niue Norway Nyaneka Nyungwe Nzema Oromo Ossetia Palau Pangasinan Papiamento (Curaçao) Persia Pidgin (West Africa) Pohnpei Poland Portugal Portugal (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Russia Mumuii Awiemɔ Rutoro Samoa Sangir Sango Saramacca Sena Sepedi Serbia (Roma) Serbian (Cyrillic) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenia Solomon Islands Pidgin South Africa Mumuii Awiemɔ Spania Sranantongo Sunda Swahili Swahili (Congo) Swati Sweden Tagalog Tahiti Tajiki Tamil Tarascan Tatar Telugu Tetun Dili Thailand Tigrinya Tiv Tlapanec Tojolabal Tok Pisin Tonga Totonac Tshiluba Tshwa Tsonga Turkey Turkmen Tuvalu Twi Ukrain Umbundu Urdu Urhobo Uruund Uzbek Vietnam Wallis Waray-Waray Wayuunaiki Welsh Wolaita Xhosa Yapese Yoruba Zande Zulu\n“Nyɛ fɛɛ nyɛnáa jwɛŋmɔ kome, nyɛnua he nyɛhãa nyɛhe, nyɛjiea nyɛmimɛi ateŋ suɔmɔ, kɛ musuŋtsɔlɛ, kɛ heshibaa kpo.”—1 PET. 3:8.\nLALA 107 Nyɔŋmɔ Tsɔɔ Wɔ Akɛ Wɔsumɔ Mɛi\n1. Mɛni kɛ́ wɔfee lɛ, no tsɔɔ akɛ wɔmiikase Yehowa, wɔ-Tsɛ ni sumɔɔ wɔ lɛ?\nYEHOWA, wɔ-Tsɛ lɛ, sumɔɔ wɔ waa, ni wɔmiisumɔ ni wɔkase lɛ. (Yoh. 3:16) Enɛ hewɔ lɛ, wɔbɔɔ mɔdɛŋ akɛ ‘wɔbaanu he wɔhã mɛi, wɔjie nyɛmimɛi asuɔmɔ kpo, ni wɔmusuŋ atsɔ wɔ’ yɛ mɛi fɛɛ ahe, shi titri lɛ, yɛ “mɛi ni etsɔmɔ wɔwekumɛi yɛ hemɔkɛyeli lɛ mli lɛ” ahe. (1 Pet. 3:8; Gal. 6:10) Kɛ́ wɔnyɛmimɛi Kristofoi lɛ ateŋ mɔ ko kɛ naagbai ni naa wala kpe lɛ, wɔyeɔ wɔbuaa lɛ.\n2 Mɛi fɛɛ ni miisumɔ ni amɛhi Yehowa weku lɛ mli lɛ kɛ naagbai baakpe. (Mar. 10:29, 30) Be ni jeŋ fɔŋ nɛɛ naagbee lɛ bɛŋkɛɔ lɛ, ekolɛ wɔkɛ naagbai pii baakpe fe bɔ ni wɔkɛkpeɔ bianɛ lɛ po. Mɛni wɔteŋ mɔ fɛɛ mɔ baanyɛ afee kɛye ebua enyɛmi? Yɛ nikasemɔ nɛɛ mli lɛ, wɔbaasusu nɔ ni Biblia lɛ gbaa wɔ yɛ Lot, Hiob, kɛ Naomi he lɛ he, ni wɔkwɛ nɔ ni wɔbaanyɛ wɔkase yɛ mli. Agbɛnɛ hu, wɔbaakwɛ naagbai komɛi ni wɔnyɛmimɛi Kristofoi lɛ kɛkpeɔ ŋmɛnɛ, kɛ nɔ ni wɔbaanyɛ wɔfee kɛye wɔbua amɛ ni amɛnyɛ amɛdamɔ naa.\n3. Mɛɛ yiŋ gbonyo 2 Petro 2:7, 8 lɛ hãa wɔnaa akɛ Lot kpɛ? Ni mɛni jɛ mli kɛba?\n3 Yiŋ ni Lot kpɛ akɛ ebaayahi Sodom lɛ jeee yiŋkpɛɛ kpakpa kwraa, ejaakɛ Sodombii lɛ ajeŋba ekpɔtɔ. (Kanemɔ 2 Petro 2:7, 8.) Eyɛ mli akɛ jɛmɛ shikpɔŋ lɛ yɛ frɔ̃frɔ̃ moŋ, shi naagbai ni Lot kɛkpe yɛ jɛmɛ lɛ, jeee shwɛmɔ kwraa. (1 Mo. 13:8-13; 14:12) Be ni Yehowa hã la kɛ sɔlfa nɛ kɛjɛ ŋwɛi ni ekɛkpãtã Sodom kɛ maji krokomɛi ni yɔɔ nakai kpokpaa lɛ nɔ lɛ ahiɛ lɛ, Lot shĩa lɛ kɛ heloonaa nibii ni eyɔɔ lɛ fɛɛ hiɛ kpãtã. Agbɛnɛ hu, hii ni ewo shi akɛ amɛkɛ ebiyei lɛ baahi shi lɛ hu ahiɛ kpãtã. Ni eŋa lɛ hu? Etamɔ nɔ ni yoo nɛɛ yanya maŋ lɛ mli hilɛ loo mɛi ni yɔɔ jɛmɛ lɛ ateŋ mɛi komɛi ahe aahu akɛ, egbo Yehowa nɔ toi ni lɛ hu ehiɛ kpãtã. Kwɛ bɔ ni enɛ baadɔ Lot waa ehã! (1 Mo. 19:12-14, 17, 26) Ani Lot sane je Yehowa tsine yɛ yiŋ gbonyo ni ekpɛ lɛ kɛ naagbai ni jɛ mli kɛba lɛ ahewɔ? Dabi.\nYehowa musuŋ tsɔ lɛ yɛ Lot kɛ eweku lɛ he, ni no hewɔ lɛ, etsu ŋwɛibɔfoi ni amɛyakpɔ̃ amɛ (Kwɛmɔ kuku 4)\n4. Mɛni hãa wɔnaa akɛ Yehowa to etsui shi waa diɛŋtsɛ ehã Lot? (Kwɛmɔ mfoniri ni yɔɔ wolo lɛ hiɛ lɛ.)\n4 Eyɛ mli akɛ Lot ni kpɛ eyiŋ akɛ ebaayahi Sodom moŋ, shi Yehowa musuŋ tsɔ lɛ yɛ ehe ni etsu ŋwɛibɔfoi ni amɛyahere lɛ kɛ eweku lɛ yiwala. Be ni ŋwɛibɔfoi lɛ fã Lot kɛ eweku lɛ akɛ amɛshi Sodom lɛ, Lot booo toi ni ebaashi oya nɔŋŋ; ‘eshashao shi.’ No hewɔ lɛ, ŋwɛibɔfoi lɛ mɔ enineshi ni amɛye amɛbua lɛ kɛ eweku lɛ ni amɛjo foi kɛje maŋ lɛ mli. (1 Mo. 19:15, 16) Kɛkɛ ni amɛkɛɛ lɛ akɛ ejo foi kɛya gɔji lɛ anɔ. Shi yɛ nɔ najiaŋ ni Lot baabo toi lɛ, ekɛɛ Yehowa akɛ ehã eya maŋ ko ni bɛŋkɛ jɛmɛ lɛ moŋ nɔ. (1 Mo. 19:17-20) Yehowa to etsui shi ebo Lot toi, ni eŋmɛ lɛ gbɛ ni eya nakai maŋ lɛ nɔ. Sɛɛ mli lɛ, Lot she nakai maŋ lɛ nɔ hilɛ gbeyei, ni efã eyahi gɔji lɛ anɔ, he tuuntu ni Yehowa kɛɛ lɛ mra mli akɛ eya lɛ. (1 Mo. 19:30) Yehowa to etsui shi waa diɛŋtsɛ ehã Lot! Mɛɛ gbɛ nɔ wɔbaanyɛ wɔkase Yehowa?\n5-6. Mɛni kɛ́ wɔfee lɛ, no baatsɔɔ akɛ wɔmiikase Nyɔŋmɔ ni wɔkɛ nɔ ni awie yɛ 1 Tesalonikabii 5:14 lɛ miitsu nii?\n5 Tamɔ bɔ ni eba lɛ yɛ Lot gbɛfaŋ lɛ, ŋɔɔ lɛ akɛ, onyɛmi Kristofonyo ko ekpɛ yiŋ gbonyo ko, ni no hewɔ lɛ, ekɛ naagbai ni naa wala miikpe. Te obaafee onii ohã tɛŋŋ? Ekolɛ obaakɛɛ lɛ akɛ nɔ ni edu lɛ mli yibii ekpaa lɛ, ni kɛ́ okɛɛ lɛ nakai lɛ otɔ̃ko. (Gal. 6:7) Shi ani no baaye abua lɛ? Ani ebaatsɔɔ akɛ ookase Yehowa? Hã wɔkwɛ nɔ ni Yehowa fee kɛye ebua Lot lɛ shi kome ekoŋŋ.\n6 Yehowa tsu ŋwɛibɔfoi lɛ ni amɛyabɔ Lot kɔkɔ, ni agbɛnɛ hu, amɛye amɛbua lɛ ni eje hiɛkpatamɔ ni ekɛbaa Sodom nɔ lɛ mli. Nakai nɔŋŋ kɛ́ wɔ hu wɔna ni wɔnyɛmi Kristofonyo ko miikɔ gbɛ ko ni baanyɛ ayatsɛ naagbai ahã lɛ lɛ, esa akɛ wɔbɔ lɛ kɔkɔ. Kɛ́ efee tamɔ nɔ ni wɔnyɛmi lɛ miishashao shi akɛ ekɛ ŋaa ni wɔjɛ Biblia lɛ mli wɔwo lɛ lɛ baatsu nii po lɛ, esa akɛ wɔto wɔtsui shi wɔhã lɛ, ni esaaa akɛ wɔhãa esane jeɔ wɔtsine ni wɔkpoɔ ejeŋ wɔhãa lɛ. Bɔ ni bɔfoi enyɔ lɛ mɔ Lot nineshi ni amɛkɛ lɛ shi maŋ lɛ mli lɛ, nakai nɔŋŋ esa akɛ wɔ hu wɔkwɛ nɔ ni wɔbaanyɛ wɔfee kɛye wɔbua wɔnyɛmi lɛ, ni wɔwa lɛ ni ekɛ ŋaa ni awo lɛ lɛ atsu nii.—Kanemɔ 1 Tesalonikabii 5:14; 1 Yoh. 3:18.\n7. Yɛ tɔmɔi ni Lot tɔ̃ lɛ fɛɛ sɛɛ lɛ, te atsɛ lɛ tɛŋŋ yɛ Biblia lɛ mli, ni mɛni enɛ tsɔɔ wɔ yɛ Yehowa he? Te wɔbaafee tɛŋŋ wɔkase Yehowa?\n7 Yɛ tɔmɔi ni Lot tɔ̃ lɛ fɛɛ sɛɛ lɛ, Yehowa kɛ mumɔ krɔŋkrɔŋ lɛ tsirɛ bɔfo Petro ni etsɛ Lot jalɔ. Mɛni hewɔ? Ejaakɛ Yehowa kɛ Lot tɔmɔi lɛ ke lɛ, ni ekɛ ejwɛŋmɔ emaaa nɔ. Ani ejeee miishɛɛ sane akɛ Yehowa kɛ ejwɛŋmɔ emaaa wɔtɔmɔi anɔ? (Lala 130:3) Te wɔbaafee tɛŋŋ wɔkase Yehowa lɛ? Esa akɛ wɔ hu wɔkɛ wɔjwɛŋmɔ ama wɔnyɛmimɛi lɛ asui kpakpai lɛ anɔ. Kɛ́ wɔfee nakai lɛ, ewaŋ tsɔ kɛhãŋ wɔ akɛ wɔbaato wɔtsui shi wɔhã amɛ. Ni ewaŋ kɛhãŋ amɛ hu akɛ amɛbaakpɛlɛ yelikɛbuamɔ ni wɔkɛhãa amɛ lɛ nɔ.\n8. Kɛ́ wɔmusuŋ tsɔ wɔ yɛ wɔnyɛmimɛi lɛ ahe lɛ, mɛni wɔbaafee?\n8 Hiob ekpɛɛɛ yiŋ gbohii tamɔ Lot fee lɛ. Kɛ̃lɛ, lɛ hu ekɛ naagbai ni naa wala waa kpe. Enibii fɛɛ hiɛ kpãtã, ebulɛ fɛɛ tã, ni hela ko ni naa wa waa mɔ lɛ. Nɔ ni yɔɔ dɔlɛ fe fɛɛ lɛ, bii ni ekɛ eŋa lɛ fɔ lɛ fɛɛ gboi. Kɛkɛ ni mɛi etɛ komɛi ni kɛɛ amɛnaanyo ji lɛ lɛ hu folɔ enaa. Mɛni hewɔ Hiob nanemɛi etɛ nɛɛ ni kɛɛ amɛba ni amɛbashɛje emii lɛ amusuŋ etsɔɔɔ amɛ kwraa yɛ ehe lɛ? Amɛkɛ amɛhe wooo eshihilɛ lɛ mli, ni no hewɔ lɛ, amɛyanuuu nɔ ni enina lɛ lɛ shishi jogbaŋŋ. Ni akɛni amɛnuuu shishi hewɔ lɛ, amɛmu sane naa yɛ gbɛ ni ejaaa nɔ, ni amɛwie Hiob hiɛ nyanyaanya. Mɛni baaye abua wɔ ni wɔkafee wɔnii tamɔ amɛ? Klɛŋklɛŋ lɛ, esa akɛ wɔhã ehi wɔjwɛŋmɔ mli akɛ, wɔleee shihilɛ mli ni wɔnyɛmi lɛ yɔɔ lɛ he nɔ fɛɛ nɔ. Yehowa pɛ ni le. No hewɔ lɛ, kɛ́ wɔnyɛmi lɛ miiwie lɛ, esa akɛ wɔbo lɛ toi jogbaŋŋ. Shi jeee no pɛ. Esa akɛ wɔbɔ mɔdɛŋ wɔkɛ wɔhe awo eshihilɛ lɛ mli. Anɔkwa, ja wɔfee nakai dani wɔbaanu he wɔhã lɛ.\n9. Kɛ́ wɔmusuŋ tsɔɔ wɔ yɛ wɔnyɛmimɛi lɛ ahe lɛ, mɛni wɔfeŋ? Ni mɛni hewɔ?\n9 Kɛ́ wɔmusuŋ tsɔ wɔ yɛ wɔnyɛmimɛi lɛ ahe lɛ, wɔyeŋ amɛnaagbai lɛ ahe osheku wɔtsɔŋ mɛi krokomɛi. Oshekuyelɔi jwaa asafo, ejaakɛ amɛkɛ mligbalamɔi baa. (Abɛi 20:19; Rom. 14:19) Mɔ ko ni yeɔ osheku lɛ bɛ mlihilɛ, esusuuu mɛi krokomɛi ahe, ni ewiemɔi baanyɛ ahã mɔ ko ni ehao lɛ ahao waa fe tsutsu lɛ po. (Abɛi 12:18; Efe. 4:31, 32) No hewɔ lɛ, yɛ nɔ najiaŋ ni wɔbaaye wɔnyɛmi ko ni kɛ naagbai miikpe lɛ he osheku lɛ, ehi moŋ akɛ wɔkɛ wɔjwɛŋmɔ baaya esui kpakpai lɛ anɔ ni wɔkwɛ nɔ ni wɔbaanyɛ wɔfee kɛye wɔbua lɛ.\nKɛ́ onyɛmi Kristofonyo ko ehao ni ‘eewie kɛkɛ’ lɛ, too otsui shi obo lɛ toi, koni sɛɛ mli lɛ, oshɛje emii (Kwɛmɔ kuku 10-11) *\n10. Mɛni Hiob 6:2, 3 lɛ hãa wɔnaa?\n10 Kanemɔ Hiob 6:2, 3. Be ni Hiob naa nɔ lɛ, bei komɛi lɛ, ‘ewieɔ kɛkɛ.’ Nibii ni ewie lɛ ekomɛi yɛ ni sɛɛ mli lɛ, egbala sɛɛ. (Hiob 42:6) Ŋmɛnɛ lɛ, wɔnyɛmi ko ni ehao waa lɛ hu baanyɛ awie nibii komɛi, ni sɛɛ mli lɛ ebaashwa ehe. Kɛ́ ebɔi nibii nakai wiemɔ lɛ, mɛni esa akɛ wɔfee? Yɛ nɔ najiaŋ ni wɔbaawie ehiɛ lɛ, esa akɛ wɔmusuŋ atsɔ wɔ yɛ ehe. Kaimɔ akɛ, Yehowa ebɔɔɔ wɔ ni wɔkɛ naagbai kɛ haomɔi babaoo ni wɔkɛkpeɔ ŋmɛnɛ lɛ akpe. No hewɔ lɛ, kɛ́ wɔnyɛmi ko kɛ naagbai ni naa wala miikpe ni ewie nibii komɛi ni esaaa akɛ ewieɔ po lɛ, esaaa akɛ wɔhiɛ feɔ wɔ yaa. Kɛ́ ewie nibii komɛi ni ejaaa yɛ Yehowa loo wɔhe po lɛ, esaaa akɛ wɔmli fuɔ lɛ oya nɔŋŋ ni wɔwieɔ ehiɛ nyanyaanya.—Abɛi 19:11.\n11. Mɛɛ gbɛ nɔ asafoŋ onukpai lɛ baanyɛ akase Elihu be ni amɛwoɔ mɔ ko ŋaa lɛ?\n11 Bei komɛi lɛ, ehe baahia ni awo nyɛmi ko ni naagba ko miisu etsui waa lɛ ŋaa loo ajaje ejwɛŋmɔ. (Gal. 6:1) Te asafoŋ onukpai lɛ baafee tɛŋŋ amɛtsu enɛ he nii? Esa akɛ amɛkase Elihu. Elihu bo Hiob toi jogbaŋŋ, ni enu he ehã lɛ waa. (Hiob 33:6, 7) Enɛ hewɔ lɛ, enyɛ ena susumɔ ni Hiob hiɛ kɛ nɔ hewɔ ni ená nakai susumɔ lɛ, ni no sɛɛ dani ewo lɛ ŋaa. Kɛ́ asafoŋ onukpai lɛ hu bo mɔ ni ehao lɛ toi jogbaŋŋ koni amɛnu eshihilɛ lɛ shishi dani amɛwo lɛ ŋaa lɛ, ewaaa akɛ ŋaa ni amɛbaawo lɛ lɛ baashɛ etsui he.\nWIEMƆ MIISHƐJEMƆ WIEMƆI\n12. Be ni Naomi wu kɛ ebihii enyɔ lɛ gboi lɛ, te enu he ehã tɛŋŋ?\n12 Naomi sumɔ Yehowa, ni eye lɛ anɔkwa. Shi be ni ewu kɛ ebihii enyɔ lɛ gboi lɛ, sane lɛ gba enaa aahu akɛ, ekɛɛ akatsɛ lɛ Naomi dɔŋŋ, shi moŋ atsɛ lɛ “Mara,” ni shishi ji, “Joomɔ.” (Rut 1:3, 5, 20, shn., 21) Yɛ nɛkɛ be ni wa nɛɛ mli lɛ, Naomi shaayoo Rut shiii lɛ. Rut ye ebua Naomi kɛ shĩakwɛmɔ, ni ekɛ ewiemɔi shɛje Naomi mii hu. Wiemɔi ni shishinumɔ waaa ni Rut jɛ etsuiŋ ewie kɛshɛje Naomi mii lɛ hãa wɔnaa akɛ, esumɔɔ lɛ ni eesumɔ ni eye ebua lɛ.—Rut 1:16, 17.\n13. Kɛ́ wɔnyɛmi Kristofonyo ko wu loo eŋa gbo lɛ, mɛni hewɔ ehe miihia waa ni wɔshɛje emii?\n13 Kɛ́ wɔnyɛmi Kristofonyo ko wu loo eŋa gbo lɛ, ehe miihia waa ni wɔshɛje emii ni wɔye wɔbua lɛ. Gbalashihilɛ mli hefatalɔi tamɔ tsei enyɔ ni bɛŋkɛ waa. Be ni tsei nɛɛ daraa lɛ, amɛshishifãi lɛ lalaa amɛhe. Enɛ hewɔ lɛ, kɛ́ afã ekome loo egbo lɛ, ebaanyɛ eye ekome lɛ ni eshwɛ lɛ awui waa. Nakai nɔŋŋ ebaa lɛ kɛji mɔ ko gbalashihilɛ mli hefatalɔ gbo. Mɔ ni agbo ashi lɛ lɛ baanyɛ anu dɔlɛ he yɛ etsuiŋ tɔ̃ɔ be kplaŋŋ. Nyɛmi yoo ko ni atsɛɔ lɛ Paula * lɛ wu gbo trukaa. Ewie akɛ: “Mishihilɛ tsake kwraa, ni mifee shwɛm. No mli lɛ, miwu lɛ ji minaanyo ni bɛŋkɛ mi kpaakpa. Nɔ ko bɛ ni migbaaa lɛ. Kɛ́ miná miishɛɛ lɛ, lɛ hu enáa miishɛɛ, ni eye ebua mi yɛ minaagbai amli. Be fɛɛ be kɛ́ nɔ ko miiye mitsui ni mitee eŋɔɔ lɛ, eboɔ mi toi. Minu he tamɔ nɔ ni migbɔmɔtso lɛ fã egbo.”\nMɛni wɔbaanyɛ wɔfee kɛye wɔbua mɔ ko ni ehefatalɔ egbo eshi lɛ lɛ? (Kwɛmɔ kuku 14-15) *\n14-15. Mɛni wɔbaanyɛ wɔfee kɛshɛje mɔ ko ni hefatalɔ egbo lɛ mii?\n14 Te wɔbaafee tɛŋŋ wɔshɛje mɔ ko ni ewu loo eŋa egbo lɛ mii? Klɛŋklɛŋ lɛ, ehe miihia waa ni wɔkɛ mɔ lɛ agba sane, kɛ́ nakai feemɔ wa hã wɔ loo wɔleee nɔ ni wɔbaawie po. Paula, ni wɔtsĩ etã kɛtsɔ hiɛ lɛ wie akɛ: “Mile akɛ kɛ́ agbo yɛ mɔ ko nɔ lɛ, ewaa hãa mɛi pii akɛ amɛbaawie kɛ́ amɛyɛ mɔ lɛ masɛi. Amɛnuɔ he akɛ, kɛ́ amɛtee wiemɔ lɛ, ekolɛ amɛbaawie nɔ ko ni baagba mɔ lɛ naa. Shi kɛ́ eyaba lɛ nakai po lɛ, ehi fe ni amɛwieee nɔ ko kwraa.” Etamɔ nɔ ni mɔ ni agbo yɛ enɔ lɛ kpaŋ gbɛ po akɛ obaawie nɔ ko srɔto ko. Paula wie akɛ: “Mɛi komɛi kɛɛ mi kɛkɛ akɛ, ‘Edɔ wɔ waa akɛ nɔ ko tamɔ nɛkɛ eba onɔ,’ ni mihiɛ sɔ enɛ waa.”\n15 Nyɛmi nuu ko ni atsɛɔ William, ni ŋa gbo afii komɛi ni eho nɛ lɛ wie akɛ: “Kɛ́ mɛi gba mi nibii kpakpai ni amɛkaiɔ yɛ miŋa he lɛ, ehãa mináa miishɛɛ waa, ejaakɛ ehãa minaa akɛ be ni eyɔɔ wala mli lɛ, mɛi sumɔɔ esane ni amɛbuɔ lɛ. Anɔkwa, kɛ́ amɛfee nakai lɛ, eyeɔ ebuaa mi waa diɛŋtsɛ. Eshɛjeɔ mimii waa, ejaakɛ no mli lɛ, miŋa sane kã mitsui nɔ diɛŋtsɛ, ni mishwɛɛɛ ehe kwraa.” Nyɛmi yoo okulafo ko ni atsɛɔ lɛ Bianca lɛ wie akɛ: “Kɛ́ mɛi kɛ mi fee ekome kɛsɔle ni amɛkɛ mi kane ŋmalɛi enyɔoo ko lɛ, eshɛjeɔ mimii waa. Kɛ́ amɛgba mi miwu lɛ he sane ni amɛbo mi toi be ni mi hu migbaa amɛ ehe sane lɛ, ewaa mi waa.”\n16. (a) Kɛ́ mɔ ko hefatalɔ loo mɔ ko ni esumɔɔ waa lɛ gbo lɛ, mɛni esa akɛ wɔfee? (b) Yɛ nɔ ni awie yɛ Yakobo 1:27 lɛ naa lɛ, mɛɛ sɔ̃ kã wɔnɔ?\n16 Bɔ ni Rut tee nɔ eye ebua yoo okulafo Naomi lɛ, nakai nɔŋŋ esa akɛ wɔya nɔ wɔye wɔbua mɛi ni amɛhefatalɔi loo mɔ ko ni amɛsumɔɔ waa lɛ egbo lɛ. Paula, mɔ ni wɔtsĩ etã kɛtsɔ hiɛ lɛ, wie akɛ: “Miwu lɛ gbele lɛ sɛɛ nɔŋŋ lɛ, mɛi pii baye amɛbua mi ni amɛshɛje mimii. Shi sɛɛ mli lɛ, amɛku amɛsɛɛ amɛtee amɛnitsumɔi srɔtoi anɔ. Kɛ̃lɛ, nakai beiaŋ fɛɛ lɛ, minaaa nibii anaa. Kɛ́ mɛi hã ehi amɛjwɛŋmɔŋ akɛ, ehe baahia ni amɛya nɔ amɛye amɛbua mɔ ni agbo yɛ enɔ lɛ ni amɛshɛje emii nyɔji abɔ loo afii abɔ po lɛ, eyeɔ ebuaa waa.” Fɛɛ sɛɛ lɛ, esoro mɔ fɛɛ mɔ. Mɛi komɛi yɛ ni etsɛɛɛ nɔŋŋ amɛnyɛɔ amɛkpeɔ shihilɛ lɛ naa. Shi mɛi komɛi hu yɛ ni be fɛɛ be ni amɛbaafee nɔ ko ni kulɛ amɛkɛ amɛhefatalɔ lɛ feɔ ekome kɛfeɔ lɛ, ekaiɔ amɛ gbele lɛ. Agbɛnɛ hu, esoro mɔ fɛɛ mɔ kɛ nɔ ni efeɔ kɛ́ eeye awerɛho. Fɛɛ mli lɛ, esaaa akɛ wɔhiɛ kpaa nɔ kɔkɔɔkɔ akɛ, eji sɔ̃ ni Yehowa kɛfɔ̃ wɔnɔ kɛ hegbɛ kpele ni ehã wɔ akɛ wɔshɛje mɛi ni hefatalɔi egboi lɛ amii.—Kanemɔ Yakobo 1:27.\n17. Mɛni hewɔ esa akɛ wɔye wɔbua mɛi ni hefatalɔi eshi amɛ lɛ ni wɔshɛje amɛmii?\n17 Kɛ́ mɔ ko hefatalɔ je gbɛ eshi lɛ lɛ, mɔ lɛ haoɔ waa ni etsui kumɔɔ. Nyɛmi yoo ko ni atsɛɔ lɛ Joyce lɛ wu shi lɛ ni eyawó yoo kroko. Joyce wie akɛ: “Tsemɔ ni etse mi gbãla lɛ dɔ mi waa diɛŋtsɛ. Eji gbo egbo po kulɛ, edɔŋ mi nakai. Ejaakɛ eji oshãra ko loo hela ko ni ŋɔ lɛ kɛtee kulɛ, mana akɛ jeee lɛ eje gbɛ akɛ eeshi mi. Shi enɛ lɛ, miwu lɛ diɛŋtsɛ kɛɛ etaooo mi dɔŋŋ. Minu he tamɔ nɔ ni mitsɔ tako shwɛ.”\n18. Mɛni wɔbaanyɛ wɔfee kɛye wɔbua mɛi ni amɛgbalashihilɛ mli hefatalɔi bɛ amɛmasɛi dɔŋŋ lɛ?\n18 Kɛ́ wɔjɛ mlihilɛ mli wɔfee nibii bibii wɔhã mɛi ni amɛgbalashihilɛ mli hefatalɔi bɛ amɛmasɛi dɔŋŋ lɛ, no hãa amɛnaa akɛ wɔsumɔɔ amɛ. Yɛ be ni tamɔ nɛkɛ mli lɛ, ehe miihia waa ni amɛná nanemɛi kpakpai. (Abɛi 17:17) No hewɔ lɛ, mɛni obaanyɛ ofee kɛtsɔɔ akɛ naanyo kpakpa ji bo? Obaanyɛ ohoo nɔ ko fioo ni ofɔ̃ amɛ nine kɛhã niyeli. Obaanyɛ okɛ amɛ ato gbɛjianɔ ni nyɛyajie nyɛhiɛtserɛ fioo loo nyɛya shiɛmɔ. Aloo, yɛ be kɛ beiaŋ lɛ, obaanyɛ ofɔ̃ amɛ nine ni amɛbafata nyɛhe kɛhã weku jamɔ. Kɛ́ oye obua amɛ lɛ, Yehowa baaná miishɛɛ, ejaakɛ “mɛi ni tsui ekumɔ lɛ” asane kã etsui nɔ, ni eji “yei okulafoi ahebulɔ.”—Lala 34:18; 68:5.\n19. Yɛ nɔ ni aŋma yɛ 1 Petro 3:8 lɛ hewɔ lɛ, mɛni otswa ofai shi akɛ obaafee?\n19 Etsɛŋ, Nyɔŋmɔ Maŋtsɛyeli lɛ baaye shikpɔŋ lɛ nɔ, ni ‘wɔhiɛ baakpa wɔhaomɔi’ fɛɛ nɔ. Wɔmiikpa be nɛɛ gbɛ waa. Nakai beiaŋ lɛ, “akaiŋ tsutsu nii lɛ dɔŋŋ, ni amɛbaŋ tsui mli hu dɔŋŋ.” (Yes. 65:16, 17) Shi kɛyashi nakai be lɛ baashɛ lɛ, nyɛhãa wɔteŋ mɔ fɛɛ mɔ ayea abuaa enyɛmi ni eshɛje emii, ni wɔtsɔ wɔwiemɔ kɛ wɔnifeemɔ nɔ wɔhã wɔnyɛmimɛi Kristofoi lɛ fɛɛ ana akɛ, wɔsumɔɔ amɛ.—Kanemɔ 1 Petro 3:8.\nMɛni wɔkaseɔ yɛ bɔ ni Yehowa ye ebua Lot kɛ Hiob lɛ mli?\nMɛni wɔkaseɔ yɛ Naomi sane lɛ mli?\nMɛni wɔbaanyɛ wɔfee kɛye wɔbua mɛi ni amɛgbalashihilɛ mli hefatalɔi bɛ amɛmasɛi dɔŋŋ lɛ?\n^ par. 5 Lot, Hiob, kɛ Naomi fɛɛ sɔmɔ Yehowa ni amɛye lɛ anɔkwa. Fɛɛ sɛɛ lɛ, amɛkɛ naagbai ni mli wala kpe. Yɛ nikasemɔ nɛɛ mli lɛ, wɔbaakwɛ nɔ ni wɔbaanyɛ wɔkase yɛ nibii komɛi ni tee nɔ yɛ amɛshihilɛ mli lɛ amli. Agbɛnɛ hu, wɔbaana nɔ hewɔ ni ehe miihia ni wɔto wɔtsui shi wɔhã wɔnyɛmimɛi ni kɛ naagbai miikpe lɛ, ni wɔmusuŋ atsɔ wɔ yɛ amɛhe ni wɔshɛje amɛmii.\n^ par. 13 Atsake gbɛ́i lɛ ekomɛi yɛ nikasemɔ nɛɛ mli.\n^ par. 57 MFONIRI LƐ HE SANE: Nyɛmi nuu ko ehao waa ni ‘eewie kɛkɛ,’ shi asafoŋ onukpa ko eto etsui shi eebo lɛ toi. Sɛɛ mli be ni nyɛmi nuu lɛ tsui eba shi lɛ, asafoŋ onukpa lɛ miiwo lɛ ŋaa.\n^ par. 59 MFONIRI LƐ HE SANE: Nyɛmi nuu ko kɛ eŋa eyasara nyɛmi nuu ko ni ŋa gbo etsɛko lɛ. Amɛmiigba nibii ni yɔɔ miishɛɛ ni amɛkaiɔ yɛ eŋa lɛ he lɛ.


Mɛni Baa Yɛ Gbele Mli?\nGbele ji wala sɛɛsɛɛ. Gbele tamɔ wɔ̀ ni tsii. (Yohane 11:11-14) Gbohii lɛ nyɛɛɛ anu wiemɔ, amɛnaaa nii, amɛnyɛɛɛ amɛwie, aloo ni amɛaajwɛŋ nɔ ko he. (Jajelɔ 9:5, 10) Apasa jamɔ tsɔɔ akɛ gbohii lɛ yaa mumɔi ajeŋ ko mli koni amɛkɛ amɛ blemabii lɛ ayahi shi. Jeee nakai Biblia lɛ tsɔɔ.\nMɛi ni egboi lɛ nyɛŋ aye abua wɔ, ni amɛnyɛŋ amɛye wɔ awui. Nɔ ni gbɔmɛi fɔɔ feemɔ ji kusum nifeemɔi kɛ afɔleshaai ni amɛheɔ amɛyeɔ akɛ ebaasa mɛi ni egboi lɛ ahiɛ. Enɛ esaaa Nyɔŋmɔ hiɛ ejaakɛ edamɔ Satan amalei lɛ ekome nɔ. Enyɛŋ esa gbohii lɛ ahiɛ hu, ejaakɛ wala ko bɛ amɛmli. Esaaa akɛ wɔsheɔ gbohii lɛ agbeyei loo wɔjáa amɛ. Esa akɛ wɔjá Nyɔŋmɔ pɛ.—Mateo 4:10.\nGbohii lɛ baaba wala mli ekoŋŋ. Yehowa baatee gbohii lɛ ashi kɛba wala mli yɛ paradeiso shikpɔŋ nɔ. Nakai be lɛ yɛ wɔsɛɛ. (Yohane 5:28, 29; Bɔfoi lɛ Asaji 24:15) Nyɔŋmɔ baanyɛ atée mɛi ni egboi lɛ ashi tamɔ bɔ ni yɛ anɔkwale mli lɛ obaanyɛ otsĩɛ mɔ ko hiɛ kɛjɛ wɔ̀ mli lɛ.—Marko 5:22, 23, 41, 42.\nJwɛŋmɔ ni ahiɛ akɛ wɔgbooo lɛ ji amale ni Satan Abonsam gbɛɔ eshwãa. Satan kɛ edaimonioi lɛ haa gbɔmɛi susuɔ akɛ gbohii lɛ amumɔi yɛ wala mli ni amɛkɛ helai kɛ naagbai krokomɛi baa. Satan lakaa mɛi, yɛ bei komɛi amli lɛ kɛtsɔ lamɔi loo ninaai anɔ. Yehowa buɔ mɛi ni bɔɔ mɔdɛŋ akɛ amɛkɛ gbohii lɛ aaawie lɛ fɔ.—5 Mose 18:10-12.\nHetoo ni Biblia lɛ kɛhãa yɛ sanebimɔ nɛɛ he lɛ baahã otsui anyɔ omli pam.


Yohane 11 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Yohane Ŋma 11:1-57\nLazaro gbele (1-16)\nYesu shɛje Marta kɛ Maria mii (17-37)\nYesu tee Lazaro shi (38-44)\nAkpaŋ akɛ abaagbe Yesu (45-57)\n11 Agbɛnɛ, nuu ko ni jɛ Betania ni atsɛɔ lɛ Lazaro lɛ bɛ hewalɛ; Betania ji Maria kɛ enyɛmi yoo Marta akrowa lɛ.+ 2 Nɛkɛ Maria nɛɛ ji mɔ ni fɔse ojeŋma* eshwie Nuŋtsɔ lɛ he ni ekɛ eyitsɔi tsumɔ enaji ahe lɛ;+ enyɛmi nuu Lazaro ji mɔ ni bɛ hewalɛ nɛɛ. 3 No hewɔ lɛ, enyɛmimɛi yei lɛ kɛ shɛɛ maje lɛ amɛkɛɛ: “Nuŋtsɔ, naa! mɔ ni osumɔɔ lɛ lɛ bɛ hewalɛ.” 4 Shi be ni Yesu nu lɛ, ekɛɛ: “Nɛkɛ hela nɛɛ jeee nɔ ni baayagbe naa yɛ gbele mli, shi moŋ koni akɛwo Nyɔŋmɔ hiɛ nyam,+ koni atsɔ no nɔ awo Nyɔŋmɔ Bi lɛ hu hiɛ nyam.” 5 Yesu sumɔɔ Marta kɛ enyɛmi yoo lɛ kɛ Lazaro fɛɛ. 6 Shi be ni enu akɛ Lazaro bɛ hewalɛ lɛ, eje gbɛ ehi shi yɛ he ni eyɔɔ lɛ gbii enyɔ kɛfata he. 7 Kɛkɛ ni no sɛɛ lɛ, ekɛɛ kaselɔi lɛ akɛ: “Nyɛhãa wɔyaa Yudea ekoŋŋ.” 8 Kaselɔi lɛ kɛɛ lɛ akɛ: “Rabi,+ etsɛko tsɔ ni Yudeabii lɛ tao akɛ amɛtswia bo tɛi,+ ni ooya jɛmɛ ekoŋŋ lo?” 9 Yesu hã hetoo akɛ: “Ani jeee ŋmɛlɛtswai 12 yɔɔ jetsɛremɔ mli?+ Kɛji mɔ ko nyiɛ be ni je etsɛre lɛ, etɛɛɛ, ejaakɛ enaa je nɛŋ la lɛ. 10 Shi kɛji mɔ ko nyiɛ be ni je ena lɛ, etɛɔ, ejaakɛ la lɛ bɛ emli.” 11 Be ni ewie nibii nɛɛ, ekɛshi sɛɛ akɛ: “Wɔnaanyo Lazaro ewɔ,+ shi miiya jɛmɛ ni miyatsĩɛ lɛ.” 12 Ni kaselɔi lɛ kɛɛ lɛ akɛ: “Nuŋtsɔ, kɛ́ wɔ ewɔɔ lɛ, no lɛ, ebaaná hewalɛ.” 13 Shi no mli lɛ, Yesu miiwie egbele he. Shi amɛsusu akɛ eewie wɔ ni awɔɔ kɛjɔɔ he lɛ he. 14 Kɛkɛ ni Yesu kɛɛ amɛ faŋŋ akɛ: “Lazaro egbo,+ 15 ni eŋɔɔ minaa akɛ mibɛ jɛmɛ yɛ nyɛ hewɔ, koni nyɛhe nyɛye. Shi nyɛhãa wɔyaa eŋɔɔ.” 16 No hewɔ lɛ, Toma, mɔ ni atsɛɔ lɛ Hãaji lɛ kɛɛ enanemɛi kaselɔi lɛ akɛ: “Nyɛhãa wɔ hu wɔyaa koni wɔkɛ lɛ ayagbo.”+ 17 Be ni Yesu shɛ jɛmɛ lɛ, ena akɛ Lazaro eye gbii ejwɛ momo yɛ gbonyobu* lɛ mli. 18 Shi Betania bɛŋkɛ Yerusalem, ni ekɛ lɛ teŋ jekɛmɔ aaafee mailii enyɔ.* 19 Ni Yudafoi lɛ ateŋ mɛi pii eba Marta kɛ Maria ŋɔɔ koni amɛbashɛje amɛmii yɛ amɛnyɛmi nuu lɛ hewɔ. 20 Be ni Marta nu akɛ Yesu miiba lɛ, etee ekɛ lɛ yakpe; shi Maria+ lɛ, etee nɔ eta shĩa. 21 Kɛkɛ ni Marta kɛɛ Yesu akɛ: “Nuŋtsɔ, eji oyɛ biɛ kulɛ, minyɛmi nuu lɛ gboŋ. 22 Shi amrɔ nɛɛ po lɛ, mile akɛ nɔ fɛɛ nɔ ni obaabi Nyɔŋmɔ lɛ, Nyɔŋmɔ kɛbaahã bo.” 23 Yesu kɛɛ lɛ akɛ: “Onyɛmi nuu lɛ baate shi.” 24 Marta kɛɛ lɛ akɛ: “Mile akɛ ebaate shi yɛ gbohiiashitee+ lɛ mli yɛ naagbee gbi lɛ nɔ.” 25 Yesu kɛɛ lɛ akɛ: “Miji gbohiiashitee lɛ kɛ wala lɛ.+ Mɔ ni heɔ minɔ eyeɔ* lɛ, kɛ́ egbo po lɛ, ebaaba wala mli; 26 ni mɔ fɛɛ mɔ ni hiɛ kã ni heɔ minɔ eyeɔ* lɛ, egboŋ kɔkɔɔkɔ.+ Ani oheɔ enɛ oyeɔ?” 27 Ekɛɛ lɛ akɛ: “Hɛɛ, Nuŋtsɔ, miheɔ miyeɔ akɛ bo ji Kristo lɛ, Nyɔŋmɔ Bi lɛ, mɔ ni baa je lɛ mli lɛ.” 28 Be ni ewie enɛ lɛ, eyiŋ etee eyatsɛ enyɛmi yoo Maria, ni ekɛ lɛ pɛ wie akɛ: “Tsɔɔlɔ+ lɛ eba ni eetsɛ bo.” 29 Be ni Maria nu enɛ lɛ, ete shi oya ni etee eŋɔɔ. 30 No mli lɛ, Yesu boteko akrowa lɛ mli, shi moŋ eyɛ he ni Marta kɛ lɛ kpe yɛ lɛ lolo. 31 Be ni Yudafoi ni kɛ Maria yɔɔ shĩa ni amɛshɛjeɔ emii lɛ na akɛ Maria ete shi oya ni eje kpo lɛ, amɛnyiɛ esɛɛ, ejaakɛ amɛsusu akɛ eeya gbonyobu*+ lɛ naa eyafó yɛ jɛmɛ. 32 Be ni Maria shɛ he ni Yesu yɔɔ lɛ ni ehiŋmɛi gba enɔ lɛ, eho egbee enaji anaa ni ekɛɛ lɛ akɛ: “Nuŋtsɔ, eji oyɛ biɛ kulɛ, minyɛmi nuu lɛ gboŋ.” 33 Be ni Yesu na akɛ eefó ni Yudafoi ni kɛ lɛ ba lɛ hu miifó lɛ, ewerɛ ho ehe yɛ emli* ni ehao. 34 Ekɛɛ: “Nɛgbɛ nyɛkɛ lɛ eŋmɛ?” Amɛkɛɛ lɛ akɛ: “Nuŋtsɔ, ba ni obakwɛ.” 35 Kɛkɛ ni yaafonui jɛ Yesu hiŋmɛiiaŋ.+ 36 Kɛkɛ ni Yudafoi lɛ bɔi kɛɛmɔ akɛ: “Nyɛkwɛa, esumɔɔ lɛ waa ee!” 37 Shi amɛteŋ mɛi komɛi kɛɛ: “Nuu nɛɛ ni gbele shwilafo lɛ hiŋmɛii lɛ,+ ani enyɛŋ efee ni kulɛ mɔ nɛ akagbo?” 38 Kɛkɛ ni Yesu werɛ ho ehe yɛ emli ekoŋŋ ni eba gbonyobu* lɛ naa. Anɔkwa, tɛkplo ni, ni tɛ bu naa. 39 Yesu kɛɛ: “Nyɛjiea tɛ lɛ.” Marta, mɔ ni egbo lɛ nyɛmi yoo lɛ kɛɛ lɛ akɛ: “Nuŋtsɔ, benɛ nɛɛ eeje fu, ejaakɛ eye gbii ejwɛ.” 40 Yesu kɛɛ lɛ akɛ: “Ani mikɛɛɛ bo akɛ kɛ́ ohe oye lɛ obaana Nyɔŋmɔ anunyam lɛ?”+ 41 No hewɔ lɛ, amɛjie tɛ lɛ. Kɛkɛ ni Yesu hole ehiŋmɛii anɔ kɛtee ŋwɛi+ ni ekɛɛ: “Ataa, miida bo shi akɛ obo mi toi. 42 Anɔkwa, mile akɛ oboɔ mi toi daa; shi mɛi ni damɔ biɛ lɛ ahewɔ miwieɔ lɛ, koni amɛhe amɛye akɛ bo otsu mi.”+ 43 Be ni ewie nibii nɛɛ, ebo kɛ gbee ni wa ekɛɛ: “Lazaro ee, jee kpo!”+ 44 Nuu ni no mli lɛ egbo lɛ je kpo ni akɛ mamai ebala enaji kɛ eniji, ni akɛ mama efi ehiɛ. Yesu kɛɛ amɛ akɛ: “Nyɛfɛnea lɛ ni nyɛhãa eyaa.” 45 No hewɔ lɛ, Yudafoi ni ba Maria ŋɔɔ ni na nɔ ni Yesu fee lɛ ateŋ mɛi pii ná hemɔkɛyeli yɛ emli,+ 46 shi amɛteŋ mɛi komɛi yiŋ amɛtee Farisifoi lɛ aŋɔɔ ni amɛyagba amɛ nɔ ni Yesu fee lɛ. 47 No hewɔ lɛ, osɔfoi hiɛnaanɔbii lɛ kɛ Farisifoi lɛ bua Sanhedrin* lɛ naa kɛkpe, ni amɛkɛɛ: “Mɛni wɔfeɔ, ejaakɛ nuu nɛɛ miifee okadii pii?+ 48 Kɛ́ wɔŋmɛ lɛ gbɛ ni etee nɔ nɛkɛ nɔŋŋ lɛ, amɛ fɛɛ amɛbaaná hemɔkɛyeli yɛ emli, ni Romabii lɛ baaba amɛbaŋɔ wɔjamɔhe* kɛ wɔmaŋ lɛ.” 49 Shi amɛteŋ mɔ kome, Kaiafa,+ ni ji osɔfonukpa yɛ nakai afi lɛ mli lɛ kɛɛ amɛ akɛ: “Nyɛleee nii kwraa, 50 ni nyɛnaaa akɛ sɛɛnamɔ yɛ he kɛhã nyɛ akɛ gbɔmɔ kome baagbo ehã maŋ lɛ, moŋ fe nɔ ni jeŋmaŋ muu lɛ fɛɛ hiɛ baakpãtã.” 51 Shi jeee lɛ diɛŋtsɛ ekpɛ eyiŋ ewie enɛ, shi moŋ akɛni osɔfonukpa ji lɛ yɛ nakai afi lɛ mli hewɔ lɛ, egba akɛ Yesu baagbo ehã jeŋmaŋ lɛ, 52 ni jeee kɛhã jeŋmaŋ lɛ pɛ, shi moŋ koni ebua Nyɔŋmɔ bii ni egbɛ eshwã lɛ hu anaa efee amɛ ekome. 53 No hewɔ lɛ, kɛjɛ nakai gbi lɛ nɔ kɛyaa lɛ, amɛkpaŋ eyi nɔ koni amɛgbe lɛ. 54 No hewɔ lɛ, Yesu enyiɛɛɛ yɛ faŋŋ dɔŋŋ yɛ Yudafoi lɛ ateŋ, shi moŋ eshi jɛmɛ etee kpokpaa ni bɛŋkɛ ŋa lɛ nɔ lɛ nɔ, ni etee maŋ ko ni atsɛɔ lɛ Efraim lɛ mli,+ ni ekɛ kaselɔi lɛ yahi jɛmɛ. 55 Agbɛnɛ, Yudafoi lɛ a-Hehoo+ lɛ miibɛŋkɛ, ni mɛi babaoo ni jɛ hei ni etse amɛhe banee lɛ kwɔ kɛtee Yerusalem dani Hehoo lɛ ashɛ, koni amɛyafee amɛhe krɔŋkrɔŋ yɛ kusum naa. 56 Amɛmiitao Yesu, ni be ni amɛdamɔdamɔɔ shi yɛ sɔlemɔ shĩa lɛ, amɛkɛɛkɛɛ amɛhe akɛ: “Te nyɛsusuɔ tɛŋŋ? Ani ebaŋ gbi jurɔ lɛ kwraa?” 57 Shi osɔfoi hiɛnaanɔbii lɛ kɛ Farisifoi lɛ ewo kitã akɛ kɛ́ mɔ ko ná ele he ni Yesu yɔɔ lɛ, ebabɔ amaniɛ, koni amɛyamɔ lɛ.\n^ Loo “shitoi.” Aaafee kilomitai etɛ. Greek sht. ŋm., “aaafee stadioi 15.”\n^ Loo “Mɔ ni jieɔ hemɔkɛyeli kpo yɛ mimli.”\n^ Loo “mɔ fɛɛ mɔ ni hiɛ kã ni jieɔ hemɔkɛyeli kpo yɛ mimli.”\n^ Greek sht. ŋm., “yɛ mumɔ lɛ mli.”


Okɛ Mɛi Fɔji Akabɔ Yɛ Naagbee Gbii Nɛɛ Amli | Nikasemɔ\nKANEMƆ YƐ Afrikaans Blɔfo Cakchiquel (Western) Cambodia Chol Dangme Ewe French Ga Garifuna Greenland Hmong (White) Iban Italia Karen (S'gaw) Kikongo Kiluba Kimbundu Kisonge Kongo Kwangali Kwanyama Laos Lingala Malta Mam Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nyaneka Nzema Otetela Portugal Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Setswana Spania Swahili (Congo) Swati Tahiti Tlapanec Tojolabal Totonac Tshiluba Tsonga Twi Umbundu Uruund Venda Wayuunaiki Xhosa Zulu\n“Naanyobɔɔ gbonyo fiteɔ sui kpakpai.”—1 KORINTOBII 15:33.\nLALAI: 73, 119\nMɛni ba Israelbii lɛ anɔ yɛ mɛi fɔji ni amɛkɛyabɔ lɛ hewɔ?\nMɛni hewɔ esa akɛ Yehowa tsuji abote gbãla mli “yɛ Nuŋtsɔ lɛ mli pɛ” lɛ?\nNamɛi esa akɛ wɔkɛbɔ?\n1. Mɛɛ bei amli wɔyɔɔ lɛ?\n“BEI krɛdɛɛ ní jaraa” amli wɔyɔɔ lɛ. Kɛjɛ be ni “naagbee gbii lɛ” je shishi yɛ afi 1914 lɛ kɛbaa nɛɛ, je lɛŋ shihilɛ etee nɔ efite. (2 Timoteo 3:1-5) Ni wɔle akɛ ebaafite fe nɛkɛ po, ejaakɛ Biblia lɛ egba akɛ “gbɔmɛi fɔji kɛ shishiulɔi baawo wu yɛ efɔŋ mli.”—2 Timoteo 3:13.\n2. Ŋmɛnɛ lɛ, mɛni mɛi babaoo kɛjieɔ amɛhiɛtserɛ? (Kwɛmɔ mfoniri ni yɔɔ nikasemɔ lɛ shishijee lɛ.)\n2 Ŋmɛnɛ lɛ, nibii ni kɔɔ jeŋba sha, yiwalɛ nifeemɔi, ashwaifeemɔ, loo mumɔi kɛsharamɔ he ji nɔ ni mɛi kɛjieɔ amɛhiɛtserɛ. Akɛ nɔkwɛmɔnɔ lɛ, bei pii lɛ, bɔ ni awieɔ yiwalɛ nifeemɔi kɛ jeŋba sha he yɛ woji amli, sinii amli, kɛ agbɛnɛ hu, yɛ Intanɛt lɛ kɛ TV nɔ lɛ, hãa efeɔ tamɔ nɔ ni tɔmɔ ko kwraa bɛ he. Nibii komɛi yɛ ni be ko ni eho lɛ, kɛ́ mɔ ko fee lɛ, abuɔ lɛ gbɔmɔ gbonyo. Shi ŋmɛnɛ lɛ, mɛi enaaa lɛ nɔ ko dɔŋŋ, ni yɛ maji komɛi anɔ po lɛ, mla ŋmɛɔ gbɛ ni mɛi afee. Shi enɛ etsɔɔɔ akɛ Yehowa nyaa nifeemɔi nɛɛ ahe.—Kanemɔ Romabii 1:28-32.\n3. Te mɛi babaoo naa mɛi ni hiɔ shi yɛ Nyɔŋmɔ mlai kɛ eshishitoo mlai anaa lɛ tɛŋŋ?\n3 Yɛ klɛŋklɛŋ afii 100 lɛ mli hu lɛ, mɛi kwɛ yiwalɛ nifeemɔi kɛ jeŋba sha kɛjie amɛhiɛtserɛ. Shi Yesu sɛɛnyiɛlɔi lɛ efeee nakai, ejaakɛ amɛhi shi yɛ Nyɔŋmɔ mlai kɛ eshishitoo mlai anaa. Enɛ fee mɛi ni bɔle amɛ lɛ “naakpɛɛ.” No hewɔ lɛ, amɛye amɛhe fɛo ni amɛwa amɛ yi. (1 Petro 4:4) Nakai nɔŋŋ eji ŋmɛnɛ. Mɛi ni hiɔ shi yɛ Nyɔŋmɔ mlai kɛ eshishitoo mlai anaa lɛ ahe feɔ mɛi krokomɛi naakpɛɛ. Biblia lɛ bɔɔ mɛi ni nyiɛɔ Kristo Yesu sɛɛ lɛ kɔkɔ akɛ, “abaawa amɛ hu yi.”—2 Timoteo 3:12.\n“NAANYOBƆƆ GBONYO FITEƆ SUI KPAKPAI”\n4. Mɛni hewɔ esaaa akɛ wɔsumɔɔ je nɛɛ?\n4 Kɛ́ wɔmiisumɔ ni wɔfee nɔ ni Nyɔŋmɔ sumɔɔ lɛ, belɛ esaaa akɛ wɔsumɔɔ “je lɛ aloo nibii ni yɔɔ je lɛ mli lɛ.” (Kanemɔ 1 Yohane 2:15, 16.) Satan, ni ji “shihilɛ gbɛjianɔtoo nɛɛ nyɔŋmɔ lɛ,” ji mɔ ni kudɔɔ je lɛ. Etsɔɔ jamɔi, nɔyelii, jarayeli gbɛjianɔtoi, kɛ nibii tamɔ TV, redio, kɛ Intanɛt lɛ nɔ elakaa mɛi. (2 Korintobii 4:4; 1 Yohane 5:19) Wɔsumɔɔɔ ni je lɛ náa wɔnɔ hewalɛ, no hewɔ lɛ, esaaa akɛ wɔkɛ mɛi fɔji bɔɔ. Biblia lɛ bɔɔ wɔ kɔkɔ akɛ: “Nyɛkahãa alakaa nyɛ. Naanyobɔɔ gbonyo fiteɔ sui kpakpai.”—1 Korintobii 15:33.\n5, 6. Namɛi esaaa akɛ wɔkɛbɔɔ naanyo? Ni mɛni hewɔ?\n5 Kɛ́ wɔmiitao ni wekukpaa kpakpa akã he ahi wɔ kɛ Yehowa teŋ lɛ, esaaa akɛ wɔkɛ mɛi ni feɔ nibii fɔji, loo mɛi ni kɛɔ akɛ amɛmiijá Yehowa, shi amɛgboɔ enɔ toi lɛ, bɔɔ naanyo. Kɛ́ mɛi ni tamɔ nakai lɛ yafee esha ko ni yɔɔ hiɛdɔɔ, ni amɛtsakeee amɛtsui lɛ, esa akɛ wɔkɛ amɛ akpa bɔɔ kwraa.—Romabii 16:17, 18.\n6 Mɛi kaseɔ amɛnanemɛi, ni amɛsumɔɔ ni amɛsa amɛhiɛ. No hewɔ lɛ, kɛ́ wɔkɛ mɛi ni booo Nyɔŋmɔ toi bɔ naanyo lɛ, no baanyɛ aka wɔ ni wɔkase amɛ. Akɛ nɔkwɛmɔnɔ lɛ, kɛ wɔkɛ mɛi ni kɛ amɛhe woɔ bɔlɛnamɔ jeŋba sha mli lɛ bɔ gbagbalii lɛ, ekolɛ wɔ hu wɔkɛ wɔhe baayawo bɔlɛnamɔ jeŋba sha mli. Enɛ eba nyɛmimɛi komɛi anɔ, ni ashwie amɛteŋ mɛi ni tsakeee amɛtsui lɛ kɛje asafo lɛ mli. (1 Korintobii 5:11-13) Kɛ́ mɛi ni ashwie nɛɛ kwɛɛɛ ni amɛbaatsake amɛtsui lɛ, amɛbaayaje shihilɛ ni Petro wie he lɛ mli.—Kanemɔ 2 Petro 2:20-22.\n7. Namɛi esa akɛ wɔkɛbɔ naanyo gbagbalii?\n7 Eyɛ mli akɛ wɔmiisumɔ ni wɔkɛ mɔ fɛɛ mɔ ahi shi jogbaŋŋ moŋ, shi esaaa akɛ wɔkɛ mɛi ni booo Nyɔŋmɔ toi lɛ bɔɔ naanyo. Esaaa akɛ Yehowa Odasefonyo ko ni boteko gbalashihilɛ mli lɛ kɛ mɔ ko ni ehiii shi yɛ Yehowa mlai kɛ eshishitoo mlai anaa lɛ wɔɔ tsũ kome mli. Nakai nɔŋŋ esaaa akɛ Yehowa Odasefonyo ko kɛ mɔ ko ni abaptisiko lɛ lɛ nyiɛɔ kɛhãa gbalashihilɛ, ni kɛ́ abaptisi mɔ lɛ po, shi eyeee Yehowa anɔkwa lɛ, esaaa akɛ ekɛ lɛ nyiɛɔ. Esa akɛ Nyɔŋmɔ hiɛ duromɔ ni wɔɔná lɛ he ahia wɔ kwraa fe mɛi ni sumɔɔɔ lɛ lɛ ahiɛ duromɔ ni wɔɔná. Esa akɛ wɔkɛ mɛi ni feɔ Nyɔŋmɔ suɔmɔnaa nii lɛ pɛ abɔ naanyo gbagbalii. Yesu wie akɛ: “Mɔ fɛɛ mɔ ni feɔ Nyɔŋmɔ suɔmɔnaa nii lɛ, lɛ ji minyɛmi nuu kɛ minyɛmi yoo kɛ minyɛ.”—Marko 3:35.\nEsa akɛ Nyɔŋmɔ hiɛ duromɔ ni wɔɔná lɛ he ahia wɔ kwraa fe mɛi ni sumɔɔɔ lɛ lɛ ahiɛ duromɔ ni wɔɔná\n8. Mɛni ba Israelbii lɛ anɔ yɛ mɛi fɔji ni amɛkɛyabɔ lɛ hewɔ?\n8 Mɛi ni kɛ mɛi fɔji bɔɔ lɛ eyagbeee naa ekpakpa. Akɛ nɔkwɛmɔnɔ lɛ, susumɔ nɔ ni ba Israelbii lɛ anɔ lɛ he okwɛ. Dani amɛbaayashɛ Shiwoo Shikpɔŋ lɛ nɔ lɛ, Yehowa bɔ amɛ kɔkɔ yɛ mɛi ni yɔɔ jɛmɛ lɛ ahe. Ekɛɛ amɛ akɛ: “Kaajá amɛnyɔŋmɔi lɛ, ni kaasɔmɔ amɛ, ni asaŋ kaafee amɛnifeemɔnii lɛ hu, shi moŋ butumɔ amɛ, ni okumɔkumɔɔ amɛmagai lɛ. Shi nyɛsɔmɔa Yehowa, nyɛ-Nyɔŋmɔ lɛ.” (2 Mose 23:24, 25) Ani Israelbii lɛ bo Nyɔŋmɔ kɔkɔbɔɔ lɛ toi? Dabi. Amɛteŋ mɛi babaoo booo toi, ni amɛyeee lɛ anɔkwa. (Lala 106:35-39) Mɛni jɛ mli kɛba? Yehowa kpoo Israel maŋ lɛ, ni ehala Kristofoi asafo lɛ akɛ emaŋ.—Mateo 23:38; Bɔfoi 2:1-4.\nKWƐMƆ JOGBAŊŊ YƐ NIBII NI OKANEƆ KƐ NIBII NI OKWƐƆ LƐ AHE\n9. Mɛni hewɔ nibii ni wɔkwɛɔ, nibii ni wɔkaneɔ, kɛ nibii ni wɔboɔ toi lɛ baanyɛ aye wɔ awui lɛ?\n9 Nibii pii ni ajieɔ yɛ TV nɔ lɛ baanyɛ afite wekukpaa ni yɔɔ wɔ kɛ Yehowa teŋ lɛ, ni nakai nɔŋŋ eji yɛ nibii ni yɔɔ Intanɛt lɛ nɔ, woji amli, kɛ hei krokomɛi lɛ agbɛfaŋ. Nibii nɛɛ wooo mɛi hewalɛ ni amɛkɛ amɛhiɛ afɔ̃ Yehowa kɛ eshiwoi lɛ anɔ. Moŋ lɛ, amɛwoɔ mɛi hewalɛ ni amɛkɛ amɛhiɛ afɔ̃ Satan jeŋ fɔŋ nɛɛ nɔ. No hewɔ lɛ, ehe miihia ni wɔkwɛ wɔhe nɔ jogbaŋŋ. Esaaa akɛ wɔkwɛɔ nɔ ko ni baanyɛ ahã wɔshwe nibii ni yɔɔ je lɛ mli lɛ, ni asaŋ esaaa akɛ wɔboɔ toi, loo wɔkaneɔ hu.—Tito 2:12.\n10. Mɛni baaba nibii fɔji ni mɛi kaneɔ kɛ nɔ ni amɛkwɛɔ lɛ anɔ?\n10 Etsɛŋ, anaŋ nibii fɔji ni yɔɔ Intanɛt lɛ nɔ, nɔ ni mɛi kaneɔ yɛ woji amli, kɛ nɔ ni amɛkwɛɔ yɛ TV nɔ lɛ dɔŋŋ, ejaakɛ abaakpãtã Satan je lɛ hiɛ. Biblia lɛ kɛɔ akɛ: “Je lɛ kɛ nɔ fɛɛ nɔ ni yɔɔ mli ni mɛi shweɔ lɛ miiho kɛmiiya, shi mɔ ni feɔ Nyɔŋmɔ suɔmɔnaa nii lɛ baahi shi kɛya naanɔ.” (1 Yohane 2:17) Lalatsɛ lɛ hu lá akɛ: “Efɔŋfeelɔi lɛ, aaafolɔ amɛ ashwie.” Shi ewie yɛ “jalɔi lɛ,” ni ji “mɛi ni kwɛɔ Yehowa gbɛ lɛ” ahe akɛ: “Shikpɔŋ lɛ aaatsɔ amɛnɔ ni amɛaahi nɔ daa.”—Lala 37:9, 11, 29.\n11. Mɛni Nyɔŋmɔ feɔ kɛyeɔ buaa wɔ koni wɔya nɔ wɔsɔmɔ lɛ?\n11 Yehowa asafo lɛ yeɔ buaa wɔ koni wɔhi shi yɛ gbɛ ni baahã wɔná naanɔ wala nɔ. Efeee enii tamɔ Satan je lɛ. Yesu sɔle ehã Yehowa akɛ: “Enɛ ji naanɔ wala lɛ, akɛ amɛbaale bo, anɔkwa Nyɔŋmɔ kome lɛ, kɛ Yesu Kristo, mɔ ni otsu lɛ lɛ.” (Yohane 17:3) Yehowa tsɔɔ asafo lɛ nɔ eduroɔ wɔ nɔ fɛɛ nɔ ni baahã wɔle lɛ jogbaŋŋ. Akɛ nɔkwɛmɔnɔ lɛ, asafo lɛ efee magazin, broshuɔi, woji, vidioi, kɛ Wɛb saitii ni baaye abua wɔ koni wɔya nɔ wɔsɔmɔ Nyɔŋmɔ. Kɛfata he lɛ, etoɔ kpeei ahe gbɛjianɔ daa otsi yɛ asafoi fe 110,000 ni yɔɔ je lɛŋ fɛɛ lɛ amli. Nibii ni wɔkaseɔ yɛ Biblia lɛ mli yɛ kpeei nɛɛ, wɔkpeei bibii lɛ, kɛ wɔkpeei wuji lɛ ashishi lɛ hãa hemɔkɛyeli ni wɔyɔɔ yɛ Yehowa kɛ eshiwoi lɛ amli lɛ mli waa.—Hebribii 10:24, 25.\nESA AKƐ WƆBOTE GBÃLA MLI “YƐ NUŊTSƆ LƐ MLI PƐ”\n12. Kɛ́ Biblia lɛ kɛɛ abote gbãla mli “yɛ Nuŋtsɔ lɛ mli pɛ” lɛ, te etsɔɔ tɛŋŋ?\n12 Ehe miihia ni Kristofoi ni miisumɔ ni amɛbote gbãla mli lɛ akwɛ jogbaŋŋ yɛ mɛi ni amɛkɛbɔɔ lɛ ahe. Nyɔŋmɔ Wiemɔ lɛ bɔɔ wɔ kɔkɔ akɛ: “Nyɛkɛ mɛi ni heee yeee lɛ akahia kɔɔŋtso kome shishi, ejaakɛ eŋmɛŋ pɛpɛɛpɛ. Ejaakɛ mɛɛ naanyobɔɔ yɔɔ jalɛ kɛ mlatɔmɔ teŋ? Aloo mɛɛ tsakpãa yɔɔ la kɛ duŋ teŋ?” (2 Korintobii 6:14) Biblia lɛ kɛɔ Nyɔŋmɔ tsuji akɛ, amɛbote gbãla mli “yɛ Nuŋtsɔ lɛ mli pɛ,” ni tsɔɔ akɛ, amɛkɛ mɔ ko ni ejɔɔ ehe nɔ ni abaptisi lɛ, ni hiɔ shi yɛ Yehowa mlai kɛ eshishitoo mlai anaa lɛ pɛ abote gbãla mli. (1 Korintobii 7:39) Kɛ́ okɛ mɔ ko ni sumɔɔ Yehowa hi shi lɛ, ebaaye ebua bo ni oye Nyɔŋmɔ anɔkwa.\nKɛ́ okɛ mɔ ko ni sumɔɔ Yehowa hi shi lɛ, ebaaye ebua bo ni oye Nyɔŋmɔ anɔkwa\n13. Mɛɛ mla ni kɔɔ gbalashihilɛ he Nyɔŋmɔ wo Israelbii lɛ?\n13 Yehowa le nɔ ni hi hã wɔ, ni efamɔ akɛ wɔbote gbãla mli “yɛ Nuŋtsɔ lɛ mli pɛ” lɛ jeee nɔ ko hee. Akɛ nɔkwɛmɔnɔ lɛ, susumɔ mla ko ni Yehowa tsɔ Mose nɔ ewo Israelbii lɛ yɛ mɛi ni sɔmɔɔɔ lɛ lɛ ahe lɛ he okwɛ. Mla lɛ kɛɔ akɛ: “Okɛ amɛ akaye yoowɛɛ; kaaŋɔ obiyoo ohã ebinuu gbãla, ni kaawɛ ebiyoo ohã obinuu. Ejaakɛ amɛaahã obii lɛ akpale yɛ misɛɛ, ní amɛyasɔmɔ nyɔŋmɔi krokomɛi, ni Yehowa mli aaawo nyɛ la, ni eeekpãtã nyɛhiɛ oya.”—5 Mose 7:3, 4.\n14, 15. Be ni Solomon ku ehiɛ efɔ̃ Yehowa mla lɛ nɔ lɛ, mɛni ba enɔ?\n14 Be ni Solomon batsɔ Israel maŋtsɛ lɛ sɛɛ etsɛɛɛ lɛ, esɔle ni Yehowa aduro lɛ hiɛshikamɔ, ni Yehowa bo lɛ toi. No hewɔ lɛ, Maŋtsɛ Solomon hiɛshikamɔ lɛ, kɛ maŋ lɛ shweremɔ lɛ, jije kɛtee he fɛɛ he. Anɔkwa, be ni Sheba maŋnyɛ lɛ basara Solomon lɛ, Solomon hiɛshikamɔ lɛ hã enaa kpɛ ehe aahu akɛ, ewie akɛ: “Onilee kɛ oshweremɔ lɛ fa aahu fe yijiemɔ ni minu lɛ tete.” (1 Maŋtsɛmɛi 10:7) Shi Solomon ku ehiɛ efɔ̃ Nyɔŋmɔ mla lɛ nɔ, ni ekɛ mɛi ni sɔmɔɔɔ Yehowa bote gbãla mli. Nɔ ni ba enɔ lɛ ji nikasemɔ kpele kɛhã wɔ.—Jajelɔ 4:13.\n15 Eyɛ mli akɛ Yehowa jɔɔ Solomon moŋ, shi ebooo Nyɔŋmɔ toi. Solomon “sumɔ maŋsɛɛ yei pii” ní sɔmɔɔɔ Yehowa, ni be ni yi wulaa shi lɛ, ená ŋamɛi 700 kɛ hemɛi 300. Mɛni jɛ mli kɛba? “Be ni Solomon gbɔ lɛ, eŋamɛi lɛ dɔ etsui kɛyanyiɛ nyɔŋmɔi krokomɛi asɛɛ. . . . Ni Solomon fee nɔ ni ji efɔŋ yɛ Yehowa hiɛ.” (1 Maŋtsɛmɛi 11:1-6) Mɛi fɔji ni ekɛbɔ lɛ ná enɔ hewalɛ, ni eyeee Yehowa anɔkwa. Kɛ́ enɛ nyɛ eba Solomon nɔ lɛ, belɛ ebaanyɛ eba wɔteŋ mɔ fɛɛ mɔ nɔ. No hewɔ lɛ, ekaba wɔjwɛŋmɔŋ kɔkɔɔkɔ akɛ wɔkɛ mɔ ko ni sumɔɔɔ Yehowa baabote gbãla mli!\n16. Mɛɛ ŋaa Biblia lɛ woɔ mɛi ni bote gbãla mli dani amɛbale anɔkwale lɛ?\n16 Ni kɛ́ mɔ ko bote gbãla mli dani ebale anɔkwale lɛ hu? Biblia lɛ kɛɔ akɛ: “Nyɛ ŋamɛi lɛ hu, nyɛŋɔa nyɛhe nyɛwoa nyɛwumɛi ashishi, koni kɛ́ amɛteŋ mɛi komɛi booo wiemɔ lɛ toi lɛ, atsɔ nyɛjeŋba nɔ ní nine ashɛ amɛnɔ ní wiemɔ fataaa he.” (1 Petro 3:1) Enɛ baanyɛ akɔ mɛi ni amɛŋamɛi jáaa Yehowa lɛ hu ahe. Ŋaa ni Nyɔŋmɔ Wiemɔ lɛ woɔ lɛ yɛ faŋŋ, akɛ: Feemɔ ohe wu loo ŋa kpakpa, ni okɛ Nyɔŋmɔ gbɛtsɔɔmɔi ni kɔɔ gbalashihilɛ he lɛ atsu nii. Kɛkɛ lɛ, kɛ́ ohefatalɔ lɛ na tsakemɔi ni ofee lɛ, ekolɛ no baatsirɛ lɛ ni ebasɔmɔ Yehowa. Nyɛmimɛi pii ená enɛ mli niiashikpamɔ.\nOKƐ MƐI NI SUMƆƆ YEHOWA ABƆ NAANYO\n17, 18. Mɛni hewɔ Nyɔŋmɔ baa Noa yi yɛ Nu Afua lɛ mli lɛ? Mɛni hewɔ Kristofoi ni hi shi yɛ klɛŋklɛŋ afii 100 lɛ mli lɛ ayi ná wala be ni akpãtã Yerusalem hiɛ lɛ?\n17 Kɛ́ okɛ mɛi fɔji bɔ lɛ, amɛbaahã ogbo Yehowa nɔ toi, shi kɛ́ okɛ mɛi kpakpai bɔ lɛ, amɛbaaye amɛbua bo ni oye lɛ anɔkwa. Susumɔ Noa he okwɛ. Yɛ Noa beiaŋ lɛ, “gbɔmɛi anɔfɔŋfeemɔ fá yɛ shikpɔŋ lɛ nɔ, ni amɛtsuiŋ susumɔi ajwɛŋmɔ fɛɛ lɛ efɔŋ kɛkɛ ji daa nɛɛ.” (1 Mose 6:5) Mɛi lɛ fee efɔŋ aahu akɛ, Yehowa kpɛ eyiŋ akɛ ebaakpãtã nakai jeŋ fɔŋ lɛ hiɛ. Shi Noa ba ejeŋ jogbaŋŋ. Biblia lɛ kɛɔ akɛ, “jalɔ” ji lɛ, ni ‘ekɛ Nyɔŋmɔ nyiɛ.’—1 Mose 6:7-9.\n18 Noa kɛ mɛi ni sumɔɔɔ Yehowa ebɔɔɔ. Ekɛ eweku lɛ kɛ amɛbe kɛ hewalɛ fɛɛ kpɛ adeka lɛ, ni Biblia lɛ wie ehe hu akɛ “jalɛ shiɛlɔ.” (2 Petro 2:5) Noa, eŋa lɛ, amɛbihii etɛ lɛ, kɛ amɛbihii lɛ aŋamɛi lɛ hi shi akɛ weku diɛŋtsɛ. Amɛkɛ amɛbe kɛ hewalɛ tsu nibii ni sa Nyɔŋmɔ hiɛ. Enɛ hewɔ lɛ, ebaa amɛyi kɛfo Nu Afua lɛ. Mɛi fɛɛ ni yɔɔ shikpɔŋ lɛ nɔ ŋmɛnɛ lɛ ji Noa kɛ eweku lɛ shwiei, no hewɔ lɛ, esa akɛ wɔhiɛ asɔ nɔ ni amɛfee lɛ waa; amɛbo Yehowa toi, ni amɛkɛ mɛi fɔji ebɔɔɔ. Kristofoi ni hi shi yɛ klɛŋklɛŋ afii 100 lɛ mli lɛ hu kɛ mɛi ni sumɔɔɔ Yehowa ebɔɔɔ. Amɛbo Yehowa toi, ni no hewɔ lɛ, be ni akpãtã Yerusalem hiɛ yɛ afi 70 Ŋ.B. lɛ, amɛyi ná wala.—Luka 21:20-22.\nKɛ́ wɔkɛ mɛi ni sumɔɔ Yehowa bɔ lɛ, no baaye abua wɔ ni wɔnyɛ wɔfee bɔ ni shihilɛ baaji yɛ jeŋ hee lɛ mli lɛ he mfoniri (Kwɛmɔ kuku 19)\n19. Mɛni baaye abua wɔ ni wɔye Yehowa anɔkwa?\n19 Taakɛ Noa kɛ eweku lɛ, kɛ Kristofoi ni hi shi yɛ klɛŋklɛŋ afii 100 lɛ mli lɛ fee lɛ, wɔ hu wɔkɛ mɛi ni sumɔɔɔ Yehowa ebɔɔɔ. Wɔyɛ nyɛmimɛi akpekpei abɔ ni wɔbaanyɛ wɔkɛbɔ naanyo. Nyɛmimɛi nɛɛ baaye abua wɔ ni ‘wɔdamɔ shi shiŋŋ yɛ hemɔkɛyeli lɛ mli’ yɛ bei ni jaraa nɛɛ amli. (1 Korintobii 16:13; Abɛi 13:20) Bo lɛ susumɔ bɔ ni wɔmii baashɛ wɔhe be ni wɔfo jeŋ fɔŋ nɛɛ naagbee lɛ, ni wɔyashɛ jeŋ hee ni Yehowa kɛbaa lɛ mli lɛ he okwɛ! No hewɔ lɛ, nyɛhãa wɔtswaa wɔfai shi ŋmɛnɛ, akɛ, wɔkɛ mɛi fɔji ebɔŋ!\n“Naanyobɔɔ gbonyo fiteɔ sui kpakpai”: Kɛ́ wɔkɛ mɛi ni ehiii shi yɛ Yehowa mlai kɛ eshishitoo mlai anaa lɛ bɔ lɛ, amɛbaahã wɔfee nibii gbohii. No hewɔ lɛ, wɔkɛ mɛi ni tamɔ nakai taraaa shi ni wɔkɛ amɛ agba sane kɛkɛ, wɔkɛ amɛ efeee ekome kɛjieee wɔhiɛtserɛ, wɔ kɛ amɛ ebɔɔɔ naanyo, ni ebaaa wɔjwɛŋmɔŋ po akɛ wɔkɛ amɛteŋ mɔ ko abote gbãla mli. Nakai nɔŋŋ wɔkwɛɛɛ nibii ni baanyɛ ahã wɔku wɔhiɛ wɔshwie Nyɔŋmɔ gbɛtsɔɔmɔi anɔ, wɔbooo nibii ni tamɔ nakai lɛ atoi, ni asaŋ wɔkaneee hu.


Nɔ Hewɔ ni Wɔnáa Miishɛɛ kɛ́ Wɔkɛ Nyɔŋmɔ Fee Ekome Kɛtsu Nii Lɛ | Nikasemɔ\nKANEMƆ YƐ Afrikaans Aukan Baoule Bassa (Cameroon) Bislama Blɔfo Boulou Cakchiquel (Western) Cambodia Chitonga Chol Cibemba Cinyanja Dangme Drehu Efik Ewe Fon French Ga Garifuna Greenland Hausa Hmong (White) Iban Igbo Isoko Italia Kabiye Karen (S'gaw) Kazakh Kikaonde Kikongo Kiluba Kimbundu Kisi Kongo Krio Kwangali Kwanyama Laos Lingala Lunda Luvale Malta Mam Mambwe-Lungu Mauritia Creole Mazatec (Huautla) Mende Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nyaneka Nzema Otetela Pidgin (Cameroon) Portugal Quechua (Ancash) Quechua (Ayacucho) Quechua (Cuzco) Quichua (Imbabura) Saramacca Sepedi Sesotho (Lesotho) Setswana Seychelles Creole Silozi Spania Swahili (Congo) Swati Tahiti Tiv Tlapanec Tojolabal Totonac Tshiluba Tsonga Twi Umbundu Urhobo Uruund Venda Wallis Wayuunaiki Welsh Xhosa Yoruba Zulu\nWɔkɛ Nyɔŋmɔ Efee Ekome Kɛmiitsu Nii—Enɛ Hãa Wɔmii Shɛɔ Wɔhe\n“Akɛni wɔkɛ lɛ efee ekome kɛmiitsu nii hewɔ lɛ, wɔmiiwo nyɛ hewalɛ hu akɛ, nyɛkakpɛlɛa Nyɔŋmɔ duromɔ lɛ nɔ ní nyɛhã yiŋtoo ni yɔɔ sɛɛ lɛ fee yaka.”—2 KORINTOBII 6:1.\nLALAI: 75, 74\nMƐNI HEWƆ WƆBAANYƐ WƆKƐƐ AKƐ SHIƐMƆ NITSUMƆ LƐ . . .\nhãa wɔmii shɛɔ wɔhe?\nhãa wekukpaa ni yɔɔ wɔ kɛ Nyɔŋmɔ kɛ mɛi krokomɛi ateŋ lɛ mli waa?\n1. Eyɛ mli akɛ Yehowa ji Ofe, shi mɛni efɔ̃ɔ mɛi krokomɛi nine koni amɛbafee?\nYEHOWA ji Ofe. Lɛ ebɔ nibii fɛɛ, ni wɔnyɛŋ ehiɛshikamɔ kɛ ehewalɛ lɛ naa wɔtsɔɔ. Be ni Yehowa hã enɛ fee faŋŋ ehã Hiob lɛ, Hiob wie akɛ: “Mile akɛ ooonyɛ nɔ fɛɛ nɔ ofee, ni yiŋtoo ko bɛ ní onyɛŋ naa ogbe.” (Hiob 42:2) Yehowa baanyɛ afee nɔ fɛɛ nɔ ni eto eyiŋ akɛ ebaafee lɛ ní mɔ ko mɔ ko yelikɛbuamɔ bɛ mli. Shi akɛni eyɛ suɔmɔ hewɔ lɛ, efɔ̃ɔ mɛi krokomɛi nine koni amɛbafata ehe kɛtsu eyiŋtoi ahe nii.\n2. Mɛɛ nitsumɔ ni he hiaa Yehowa hã Yesu fata ehe kɛtsu?\n2 Nyɔŋmɔ bɔ e-Bi Yesu klɛŋklɛŋ. Ni ehã e-Bi lɛ ye ebua lɛ kɛbɔ nibii krokomɛi fɛɛ ni eshwɛ. (Yohane 1:1-3, 18) Bɔfo Paulo ŋma yɛ Yesu he akɛ: “Lɛ enɔ atsɔ abɔ nibii krokomɛi fɛɛ ní yɔɔ ŋwɛi kɛ nibii ni yɔɔ shikpɔŋ lɛ nɔ lɛ, nibii ní anaa kɛ nibii ní anaaa, maŋtsɛ sɛii jio, nuŋtsɔyelii jio, nɔyelii jio, hegbɛi jio. Lɛ enɔ atsɔ abɔ nibii krokomɛi fɛɛ, ni lɛ abɔ ahã.” (Kolosebii 1:15-17) Ni tsɔɔ akɛ, Yehowa wo e-Bi lɛ hiɛ nyam yɛ gbɛi enyɔ nɔ. Klɛŋklɛŋ lɛ, ehã eye ebua lɛ kɛbɔ nibii fɛɛ. Ni nɔ ni ji enyɔ lɛ, ehã mɛi fɛɛ le akɛ ekɛ nitsumɔ ni he hiaa waa nɛɛ ewo edɛŋ.\n3. Mɛɛ nitsumɔ Yehowa kɛwo Adam dɛŋ? Ni mɛni hewɔ Yehowa fee nakai?\n3 Yehowa hã adesai hu hegbɛ ni amɛfata ehe kɛtsu nii. Akɛ nɔkwɛmɔnɔ lɛ, ehã Adam wo kooloi lɛ gbɛ́i. (1 Mose 2:19, 20) Adam kɛ ehiɛ fɔ̃ shi ni ekwɛ bɔ ni kooloi lɛ eko fɛɛ eko yɔɔ kɛ bɔ ni amɛfeɔ amɛnii amɛhãa, ni no nɔ edamɔ ewo amɛ gbɛ́i. Ŋwanejee ko bɛ he akɛ, nitsumɔ nɛɛ hã emii shɛ ehe waa! Yehowa ji mɔ ni bɔ kooloi lɛ fɛɛ, no hewɔ lɛ kulɛ, lɛ diɛŋtsɛ ebaanyɛ ewo amɛ gbɛ́i. Shi akɛni esumɔɔ Adam sane waa hewɔ lɛ, ehã Adam wo kooloi lɛ gbɛ́i. Nyɔŋmɔ hã Adam nitsumɔ kroko hu. Ekɛɛ lɛ akɛ esaa shikpɔŋ lɛ nɔ fɛɛ ni etsɔ abɔɔ fɛfɛo. (1 Mose 1:27, 28) Shi Adam kɛ nitsumɔ nɛɛ yawa gbɛteŋ, ni ekpɛ eyiŋ akɛ ekɛ Nyɔŋmɔ tsuŋ nii dɔŋŋ. Yiŋkpɛɛ gbonyo nɛɛ hewɔ lɛ, Adam kɛ haomɔi kpelei ba lɛ kɛ eseshibii fɛɛ nɔ.—1 Mose 3:17-19, 23.\n4. Mɛni tsɔɔ akɛ Nyɔŋmɔ hã mɛi krokomɛi fata ehe kɛtsu eyiŋtoi ahe nii?\n4 Sɛɛ mli lɛ, Nyɔŋmɔ fɔ̃ mɛi krokomɛi hu nine ni amɛkɛ lɛ abatsu nii. Ehã Noa kpɛ adeka lɛ, koni ekɛbaa lɛ kɛ eweku lɛ yi yɛ Nu Afua lɛ mli. Ehã Mose yajie Israelbii lɛ kɛjɛ Ejipt. Ehã Yoshua nyiɛ Israelbii lɛ ahiɛ kɛtee Shiwoo Shikpɔŋ lɛ nɔ. Ehã Solomon ma Yerusalem sɔlemɔwe lɛ. Ehã Maria fɔ Yesu. Yehowa tsɔ hii kɛ yei anɔkwafoi nɛɛ kɛ anɔkwafoi krokomɛi anɔ etsu eyiŋtoi ahe nii.\n5. Mɛɛ nitsumɔ Yehowa ehã wɔ hegbɛ ni wɔfata ehe kɛtsu? Ani kulɛ wɔyelikɛbuamɔ he miihia Yehowa? (Kwɛmɔ mfoniri ni yɔɔ nikasemɔ lɛ shishijee lɛ.)\n5 Ŋmɛnɛ lɛ, Yehowa ehã wɔ hegbɛ ni wɔkɛ wɔtsui kɛ wɔhewalɛ fɛɛ afĩ e-Maŋtsɛyeli lɛ sɛɛ. Esoro Kristofonyo fɛɛ Kristofonyo shihilɛ kɛ nɔ ni ebaanyɛ efee kɛsɔmɔ Nyɔŋmɔ. Shi, nɔ kome ko yɛ ni no lɛ, wɔ fɛɛ wɔbaanyɛ wɔfee. No ji Maŋtsɛyeli lɛ he sane kpakpa lɛ shiɛmɔ. Kulɛ, Yehowa kome too baanyɛ atsu nitsumɔ nɛɛ. Ebaanyɛ ejɛ ŋwɛi ni ekɛ mɛi ni yɔɔ shikpɔŋ lɛ nɔ lɛ awie. Yesu wie akɛ, Yehowa baanyɛ ehã tɛi po agba mɛi mɔ ni yeɔ nɔ akɛ e-Maŋtsɛyeli lɛ nɔ Maŋtsɛ lɛ he sane. (Luka 19:37-40) Shi yɛ nɔ najiaŋ ni Yehowa baafee nakai lɛ, ehã wɔ hegbɛ ni wɔfata ehe akɛ ‘enanemɛi nitsulɔi.’ (1 Korintobii 3:9) Bɔfo Paulo ŋma akɛ: “Akɛni wɔkɛ lɛ efee ekome kɛmiitsu nii hewɔ lɛ, wɔmiiwo nyɛ hewalɛ hu akɛ, nyɛkakpɛlɛa Nyɔŋmɔ duromɔ lɛ nɔ ní nyɛhã yiŋtoo ni yɔɔ sɛɛ lɛ fee yaka.” (2 Korintobii 6:1) Eji hegbɛ kpele ni wɔná akɛ Nyɔŋmɔ efɔ̃ wɔ nine ni wɔbafata ehe kɛtsu nii. Nyɛhãa wɔkwɛa yiŋtoi komɛi ahewɔ ni enɛ hãa wɔnáa miishɛɛ waa lɛ.\nWƆMII SHƐƆ WƆHE\n6. Mɛni Nyɔŋmɔ kromɔ-Bi lɛ wie ni hãa wɔnaa bɔ ni enu he ehã be ni ekɛ e-Tsɛ lɛ tsuɔ nii lɛ?\n6 Yehowa tsuji fɛɛ ni kɛ lɛ feɔ ekome kɛtsuɔ nii lɛ amii shɛɔ amɛhe. Akɛ nɔkwɛmɔnɔ lɛ, dani Nyɔŋmɔ kromɔ-Bi lɛ baaba shikpɔŋ lɛ nɔ lɛ, ewie akɛ: “Yehowa kɛ mi fee egbɛ lɛ shishijelɔ . . . No mli lɛ miyɛ emasɛi akɛ ŋaalɔ; ni mimii shɛɔ mihe daa.” (Abɛi 8:22, 30) Nibii srɔtoi ni Yesu nyɛ etsu be ni ekɛ e-Tsɛ Yehowa tsuɔ nii lɛ, hã emii shɛ ehe, ni ehã ena akɛ Yehowa sumɔɔ esane. Ni wɔ hu?\nNɔ ko bɛ ni hãa wɔtsui nyɔɔ wɔmli fe ni wɔbaatsɔɔ mɔ ko anɔkwale lɛ (Kwɛmɔ kuku 7)\n7. Mɛni hewɔ shiɛmɔ nitsumɔ lɛ hãa wɔmii shɛɔ wɔhe lɛ?\n7 Yesu wie akɛ, nɔhãmɔ kɛ nɔhemɔ fɛɛ hãa mɔ náa miishɛɛ. (Bɔfoi 20:35) Be ni wɔbale anɔkwale lɛ, wɔmii shɛ wɔhe waa. Shi kɛ́ wɔtsɔɔ mɛi anɔkwale lɛ, no hu hãa wɔmii shɛɔ wɔhe. Mɛni hewɔ? Ejaakɛ, kɛ́ wɔtsɔɔ mɛi anɔkwale lɛ, amɛmii shɛɔ amɛhe waa akɛ amɛnu Biblia lɛ shishi, ni fiofio lɛ, amɛbatsɔmɔɔ Nyɔŋmɔ nanemɛi. Agbɛnɛ hu, amɛtsakeɔ amɛjeŋba kɛ bɔ ni amɛsusuɔ nii ahe amɛhãa. Enɛ hãa wɔmii shɛɔ wɔhe pam. Kɛ́ wɔshiɛ wɔhã mɛi, ni amɛtsake amɛbatsɔmɔ Nyɔŋmɔ nanemɛi lɛ, amɛbaaná naanɔ wala. Enɛ hewɔ lɛ, wɔbaanyɛ wɔkɛɛ akɛ, yɛ nitsumɔi fɛɛ ni atsuɔ ŋmɛnɛ lɛ ateŋ lɛ, shiɛmɔ nitsumɔ lɛ ji nitsumɔ ni he hiaa fe fɛɛ ni hãa mɔ tsui nyɔɔ emli diɛŋtsɛ.—2 Korintobii 5:20.\n8. Mɛni nyɛmimɛi komɛi ewie ni hãa wɔnaa akɛ amɛmii shɛɔ amɛhe akɛ amɛkɛ Yehowa miitsu nii?\n8 Nɔ kroko ni hãa wɔnáa miishɛɛ yɛ shiɛmɔ nitsumɔ lɛ mli ji akɛ, wɔle akɛ shiɛmɔ ni wɔshiɛɔ lɛ sa Yehowa hiɛ, ni ehiɛ sɔɔ mɔdɛŋ ni wɔbɔɔ koni wɔsɔmɔ lɛ lɛ. (Kanemɔ 1 Korintobii 15:58.) Nyɛmi nuu ko ni yɔɔ Italy, ni atsɛɔ lɛ Marco lɛ wie akɛ: “Mile akɛ mikɛ minyɛmɔ fɛɛ miisɔmɔ Yehowa, jeee adesa ko ni hiɛ baakpa nɔ ni mifeɔ lɛ nɔ. Enɛ hãa mimii shɛɔ mihe waa.” Nyɛmi nuu kroko ni atsɛɔ lɛ Franco, ni lɛ hu eyɔɔ Italy lɛ wie akɛ: “Gbi fɛɛ gbi lɛ, Yehowa tsɔɔ e-Wiemɔ lɛ kɛ mumɔŋ nibii srɔtoi ni eduroɔ wɔ lɛ anɔ ehãa wɔnaa akɛ esumɔɔ wɔ, ni akɛ, kɛ́ nibii ni wɔnyɛɔ wɔtsuɔ yɛ esɔɔmɔ lɛ mli lɛ jeee nɔ ko kɛhã wɔ po lɛ, ehiɛ sɔɔ. Enɛ hewɔ lɛ, mimii shɛɔ mihe waa, ni mitsui nyɔɔ mimli akɛ mikɛ Nyɔŋmɔ miitsu nii.”\nWEKUKPAA NI YƆƆ WƆ KƐ LƐ KƐ MƐI KROKOMƐI ATEŊ LƐ MLI WAA\n9. Te obaatsɔɔ wekukpaa ni yɔɔ Yehowa kɛ Yesu teŋ lɛ mli ohã tɛŋŋ? Ni mɛni hã eba lɛ nakai?\n9 Kɛ́ wɔkɛ wɔnanemɛi fee ekome kɛtsu nii lɛ, wekukpaa ni yɔɔ wɔ kɛ amɛ teŋ lɛ mli waa. Wɔbaleɔ amɛ jogbaŋŋ, ni wɔhiɛ sɔɔ sui kpakpai ni amɛyɔɔ lɛ. Agbɛnɛ hu, wɔbaleɔ otii srɔtoi ni amɛkɛmamɔ amɛhiɛ, kɛ nibii ni amɛfeɔ bɔ ni afee ni amɛshɛ nakai otii lɛ ahe. Wɔleee afii abɔ ni Yesu kɛ Yehowa tsu nii. Eeenyɛ efee akɛ, amɛfee ekome kɛtsu nii afii akpekpe toi akpei abɔ. Enɛ hã amɛbasumɔ amɛhe waa diɛŋtsɛ, bɔ ni nɔ ko nɔ ko nyɛɛɛ agbala amɛteŋ. Nɔ ko ni Yesu wie lɛ hãa wɔnaa bɔ ni wekukpaa ni yɔɔ amɛteŋ lɛ mli wa hã, ewie akɛ: “Mi kɛ Tsɛ lɛ fɛɛ lɛ, ekome ni.” (Yohane 10:30) Amɛfee ekome kɛtsu nii, ni wekukpaa ni yɔɔ amɛteŋ lɛ mli bawa waa.\nShiɛmɔ nitsumɔ lɛ hãa wɔhemɔkɛyeli lɛ mli waa, ejaakɛ ehãa wɔhiɛ hiɔ Nyɔŋmɔ shiwoi lɛ kɛ eshishitoo mlai lɛ anɔ\n10. Mɛni hewɔ shiɛmɔ nitsumɔ lɛ hãa wekukpaa ni yɔɔ wɔ kɛ Nyɔŋmɔ kɛ mɛi krokomɛi ateŋ lɛ mli waa lɛ?\n10 Yesu sɔle ekpa Yehowa fai ni ebu ekaselɔi lɛ ahe. Mɛni hewɔ? Yesu wie yɛ nakai sɔlemɔ lɛ mli akɛ, “koni amɛfee ekome tamɔ bɔ ni wɔfee ekome lɛ.” (Yohane 17:11) Kɛ́ wɔhi shi yɛ Nyɔŋmɔ shishitoo mlai lɛ anaa, ni wɔtsu shiɛmɔ nitsumɔ lɛ, ehãa wɔleɔ esui ni nɔ bɛ lɛ jogbaŋŋ. Ehãa wɔnaa nɔ hewɔ ni ehi akɛ wɔkɛ wɔhiɛ baafɔ̃ enɔ ni wɔkɛ egbɛtsɔɔmɔi atsu nii. Ni ehãa wɔtsiɔ wɔbɛŋkɛɔ lɛ. Ni wɔle akɛ, kɛ́ wɔtsi wɔbɛŋkɛ Nyɔŋmɔ lɛ, lɛ hu ebaatsi ebɛŋkɛ wɔ. (Kanemɔ Yakobo 4:8.) Kɛfata he lɛ, shiɛmɔ nitsumɔ lɛ hãa wekukpaa ni yɔɔ wɔ kɛ wɔnyɛmimɛi Kristofoi lɛ ateŋ lɛ mli waa. Mɛni hewɔ? Ejaakɛ, otii ni wɔkɛmamɔ wɔhiɛ yɛ shiɛmɔ nitsumɔ lɛ mli, nibii ni hãa wɔmii shɛɔ wɔhe yɛ shiɛmɔ nitsumɔ lɛ mli, kɛ shihilɛi srɔtoi ni wɔkɛkpeɔ yɛ shiɛmɔ nitsumɔ lɛ mli lɛ, no nɔŋŋ amɛ hu amɛkɛkpeɔ. Nyɛmi yoo ko ni yɔɔ Britain, ni atsɛɔ lɛ Octavia wie akɛ: “Kɛ́ mi kɛ Yehowa fee ekome kɛtsu nii lɛ, ehãa wekukpaa ni yɔɔ mi kɛ mɛi krokomɛi ateŋ lɛ mli waa. Ejaakɛ naanyobɔɔ kɛ wekukpaa ni yɔɔ mi kɛ amɛ teŋ lɛ badamɔɔ nitsumɔ kome, kɛ oti kome ni ma wɔ fɛɛ wɔhiɛ lɛ nɔ.” Ani okɛ lɛ kpãaa gbee? Kɛ́ wɔna ni wɔnyɛmimɛi lɛ miimia amɛhiɛ waa ní amɛsa Yehowa hiɛ lɛ, ehãa wekukpaa ni yɔɔ wɔ kɛ amɛ teŋ lɛ mli waa.\n11. Yɛ jeŋ hee lɛ mli lɛ, mɛni hewɔ wekukpaa ni yɔɔ wɔ kɛ Yehowa kɛ wɔnyɛmimɛi lɛ ateŋ lɛ mli baawa lɛ?\n11 Wɔsumɔɔ Nyɔŋmɔ kɛ wɔnyɛmimɛi lɛ. Shi yɛ jeŋ hee lɛ mli lɛ, wɔbaasumɔ amɛ waa fe bɔ ni wɔsumɔɔ amɛ bianɛ lɛ po! Mɛni hewɔ? Ejaakɛ wɔkɛ amɛ baafee ekome kɛtsu nii kɛ miishɛɛ yɛ Kristo nɔyeli shishi. Nitsumɔi pii yɛ ni wɔbaatsu. Wɔbaahere mɛi ni egboi ni abaatee amɛ shi lɛ atuu, ni wɔbaatsɔɔ amɛ Yehowa he nii. Wɔbaasaa shikpɔŋ lɛ nɔ fɛɛ fɛfɛo. Ni be ni afii lɛ hoɔ yaa lɛ, wɔ fɛɛ wɔbaaye emuu. Yehowa baahã “nɔ fɛɛ nɔ ni hiɛ kã” yɛ nakai beiaŋ lɛ atɔ kɛ “nii ni etaoɔ.” (Lala 145:16) Wekukpaa ni baahi adesai fɛɛ ni baahi shi yɛ nakai beiaŋ lɛ ateŋ, kɛ wekukpaa ni baahi amɛ kɛ Yehowa teŋ lɛ mli baaya nɔ awa gbi fɛɛ gbi.\n12. Mɛɛ gbɛ nɔ shiɛmɔ nitsumɔ lɛ buɔ wɔhe?\n12 Esa akɛ wɔbu wekukpaa ni yɔɔ wɔ kɛ Yehowa teŋ lɛ he. Jeŋ ni wɔyɔɔ mli lɛ kã Satan dɛŋ, no hewɔ lɛ, ewaaa akɛ wɔbaasusu nii ahe tamɔ bɔ ni mɛi ni yɔɔ je lɛ mli lɛ susuɔ nii ahe amɛhãa lɛ, ni wɔfee wɔnii tamɔ amɛ. Etamɔ ni wɔmiiwu faa ko ni miitao awo wɔ kɛya he ko ni wɔsumɔɔɔ ni wɔyaaa. Kɛ́ eba lɛ nakai lɛ, nɔ pɛ ni wɔbaanyɛ wɔfee ji, ni wɔkɛ wɔhewalɛ fɛɛ baawu faa lɛ kɛya he ni wɔtaoɔ wɔya lɛ. No hewɔ lɛ, kɛ́ wɔsumɔɔɔ ni Satan je lɛ aná wɔnɔ hewalɛ lɛ, belɛ, esa akɛ wɔmia wɔhiɛ waa. Mɛɛ gbɛ nɔ shiɛmɔ nitsumɔ lɛ yeɔ ebuaa wɔ ni wɔfee enɛ? Kɛ́ wɔgba mɛi krokomɛi Yehowa kɛ Biblia lɛ he sane lɛ, eyeɔ ebuaa wɔ ni wɔkɛ wɔjwɛŋmɔ ama nibii kpakpai ni he hiaa anɔ, moŋ fe ni wɔkɛ wɔjwɛŋmɔ baama nibii ni baanyɛ afite wɔhemɔkɛyeli lɛ anɔ. (Filipibii 4:8) Shiɛmɔ nitsumɔ lɛ hãa wɔhemɔkɛyeli lɛ mli waa, ejaakɛ ehãa wɔhiɛ hiɔ Nyɔŋmɔ shiwoi lɛ kɛ eshishitoo mlai lɛ anɔ. Agbɛnɛ hu, eyeɔ ebuaa wɔ ni wɔya nɔ wɔjie sui ni baaye abua wɔ ni wɔwu wɔshi Satan kɛ jeŋ fɔŋ nɛɛ akpo.—Kanemɔ Efesobii 6:14-17.\nKɛ́ wɔtsu Yehowa nitsumɔ lɛ kɛ ekãa lɛ, ehãaa wɔná dekã ni wɔkɛye wɔtsui tuutu yɛ wɔ diɛŋtsɛ wɔnaagbai ahe\n13. Te nyɛmi nuu ko ni yɔɔ Australia lɛ nuɔ he ehãa tɛŋŋ yɛ shiɛmɔ nitsumɔ lɛ he?\n13 Kɛ́ wɔshiɛ kɛ ekãa, wɔkase nii, ni wɔye wɔbua nyɛmimɛi krokomɛi lɛ, ebuɔ wɔhe, ejaakɛ ehãaa wɔná dekã ni wɔkɛye wɔtsui tuutu yɛ wɔ diɛŋtsɛ wɔnaagbai ahe. Nyɛmi nuu ko ni yɔɔ Australia, ni atsɛɔ lɛ Joel lɛ wie akɛ shiɛmɔ nitsumɔ lɛ yeɔ ebuaa lɛ ni ekai akɛ, jeŋ hee lɛ bako. Ewie akɛ: “Ekaiɔ mi naagbai ni mɛi kɛkpeɔ yɛ shihilɛ mli, kɛ bɔ ni Biblia mli shishitoo mlai ni mikɛtsuɔ nii lɛ eye ebua mi ehã. Shiɛmɔ nitsumɔ lɛ yeɔ ebuaa mi ni mikawo mihe nɔ; ehãa mikɛ mihiɛ fɔ̃ɔ Yehowa kɛ minyɛmimɛi Kristofoi lɛ anɔ.”\n14. Mɛni hewɔ wɔbaanyɛ wɔkɛɛ akɛ, shiɛmɔ ni wɔyaa nɔ wɔshiɛɔ lɛ tsɔɔ akɛ Nyɔŋmɔ mumɔ lɛ kɛ wɔ yɛ lɛ?\n14 Shiɛmɔ ni wɔyaa nɔ wɔshiɛɔ lɛ hãa wɔnáa nɔmimaa akɛ, Nyɔŋmɔ mumɔ lɛ kɛ wɔ yɛ. Ŋɔɔ lɛ akɛ, ahã bo nitsumɔ akɛ oyaja blodo ohã mɛi fɛɛ ni yɔɔ okutso lɛ mli. Mɔ ko mɔ ko woŋ bo nyɔmɔ, ni bo diɛŋtsɛ obaakwɛ ohe kɛtsu nitsumɔ lɛ. Shi, be ni obɔi blodo lɛ jaa lɛ, ona akɛ mɛi pii sumɔɔɔ, ni mɛi komɛi po ebɔi bo nyɛɛ yɛ blodo lɛ ni ojaa lɛ hewɔ. Ani obaaya nɔ oja? Dabi. Eyeŋ be ko ni onijiaŋ baaje wui, ni obaakpa. Wɔbaanyɛ wɔkɛ shiɛmɔ nitsumɔ lɛ ato nitsumɔ nɛɛ he. Eheɔ wɔbe kɛ wɔshika, ni mɛi ni wɔshiɛɔ wɔhãa lɛ ateŋ mɛi komɛi yeɔ wɔhe fɛo ni amɛmli fuɔ wɔ. Kɛ̃lɛ, wɔteŋ mɛi babaoo etee nɔ etsu nitsumɔ nɛɛ afii abɔ, ni wɔmiitsu lolo. Mɛni hewɔ? Ejaakɛ Nyɔŋmɔ mumɔ lɛ kɛ wɔ yɛ.\nEHÃA ANAA FAŊŊ AKƐ WƆSUMƆƆ NYƆŊMƆ KƐ GBƆMƐI\n15. Mɛɛ tsakpaa yɔɔ shiɛmɔ nitsumɔ lɛ kɛ yiŋtoo hewɔ ni Yehowa bɔ adesai lɛ teŋ?\n15 Mɛɛ tsakpaa yɔɔ shiɛmɔ nitsumɔ lɛ kɛ yiŋtoo hewɔ ni Yehowa bɔ adesai lɛ teŋ? Nyɔŋmɔ bɔ adesai ni amɛhi shi kɛya naanɔ, ni yiŋtoo nɛɛ tsakeko. (Yesaia 55:11) Be ni Adam fee esha eshi Nyɔŋmɔ lɛ, Nyɔŋmɔ tsakeee ejwɛŋmɔ. Moŋ lɛ, eto gbɛjianɔ koni ekpɔ̃ adesai kɛjɛ esha kɛ gbele mli. No hewɔ lɛ, Yesu ba shikpɔŋ lɛ nɔ ni ekɛ ewala bashã afɔle ehã adesai. Shi ja adesai ebo Nyɔŋmɔ toi, dani amɛbaaná afɔleshãa nɛɛ he sɛɛ. Enɛ hewɔ lɛ, Yesu tsɔɔ mɛi nɔ ni Nyɔŋmɔ taoɔ ni amɛfee, ni efã ekaselɔi lɛ akɛ amɛ hu amɛfee nakai. Ŋmɛnɛ lɛ, kɛ wɔshiɛ wɔhã mɛi, ni wɔye wɔbua amɛ ni amɛbatsɔmɔ Nyɔŋmɔ nanemɛi lɛ, belɛ, wɔmiiye wɔmiibua amɛ ni amɛná gbɛjianɔ ni Nyɔŋmɔ eto ni ekɛkpɔ̃ adesai kɛjɛ esha kɛ gbele mli lɛ he sɛɛ.\n16. Mɛɛ tsakpaa yɔɔ shiɛmɔ nitsumɔ lɛ kɛ mlai enyɔ ni he hiaa fe fɛɛ lɛ ateŋ?\n16 Kɛ́ wɔye wɔbua mɛi koni amɛyi gbɛ ni kɛ mɔ yaa naanɔ wala mli lɛ nɔ lɛ, no tsɔɔ akɛ wɔsumɔɔ amɛ ni wɔsumɔɔ Yehowa hu. Yehowa “sumɔɔ akɛ ahere gbɔmɛi srɔtoi fɛɛ yiwala ni agbɛnɛ hu amɛná anɔkwale lɛ he nilee krɔŋŋ.” (1 Timoteo 2:4) Be ni Farisifonyo ko bi Yesu Nyɔŋmɔ mlai lɛ ateŋ nɔ ni he hiaa fe fɛɛ lɛ, Yesu kɛɛ lɛ akɛ: “‘Esa akɛ osumɔ Yehowa o-Nyɔŋmɔ lɛ kɛ otsui muu fɛɛ kɛ osusuma muu fɛɛ kɛ ojwɛŋmɔ muu fɛɛ.’ Enɛ ji klɛŋklɛŋ kitã, kɛ nɔ ni he hiaa fe fɛɛ lɛ. Nɔ ni ji enyɔ lɛ tamɔ no, ni no ji: ‘Esa akɛ osumɔ onaanyo gbɔmɔ tamɔ bo diɛŋtsɛ ohe.’” (Mateo 22:37-39) Kɛ́ wɔshiɛ sane kpakpa lɛ, wɔmiiye mlai nɛɛ anɔ.—Kanemɔ Bɔfoi 10:42.\n17. Te onuɔ he ohãa tɛŋŋ yɛ hegbɛ kpele ni oná akɛ obaashiɛ sane kpakpa lɛ he?\n17 Yehowa ejɔɔ wɔ waa diɛŋtsɛ! Nitsumɔ ni ehã wɔ lɛ hãa wɔmii shɛɔ wɔhe, ehãa wekukpaa ni yɔɔ wɔ kɛ lɛ kɛ wɔnyɛmimɛi lɛ ateŋ lɛ mli waa, ni ebuɔ wekukpaa ni yɔɔ wɔ kɛ lɛ teŋ lɛ he. Nitsumɔ nɛɛ hãa anaa faŋŋ akɛ, wɔsumɔɔ Nyɔŋmɔ ni wɔsumɔɔ wɔnaanyo gbɔmɔ hu. Yehowa yɛ tsuji akpekpei abɔ yɛ je lɛŋ fɛɛ, ni esoro amɛteŋ mɔ fɛɛ mɔ shihilɛ. Oblahii kɛ oblayei yɛ mli, ni hiimeji kɛ yeimeji hu yɛ mli, shikatsɛmɛi yɛ mli, ni ohiafoi hu yɛ mli, mɛi ni he wa yɛ mli, ni mɛi ni he waaa hu yɛ mli. Kɛ̃lɛ, wɔ fɛɛ wɔfeɔ bɔ fɛɛ bɔ ni wɔbaanyɛ koni wɔshiɛ wɔhã mɛi krokomɛi. Wɔnuɔ he taakɛ nyɛmi yoo ko ni jɛ France, ni atsɛɔ lɛ Chantel lɛ nuɔ he lɛ. Ewie akɛ: “Mɔ ni he wa fe fɛɛ yɛ je lɛ mli, Mɔ ni bɔ nibii fɛɛ, miishɛɛ Nyɔŋmɔ lɛ, ekɛɛ mi akɛ: ‘Yaa! Yaawie! Yaawie yɛ minajiaŋ, ni owie kɛjɛ otsui mli. Mihã bo mihewalɛ lɛ eko, mihã bo Biblia lɛ, ni ji mi-Wiemɔ lɛ, mahã ŋwɛibɔfoi lɛ aye abua bo, ni mihã bo mɛi yɛ shikpɔŋ lɛ nɔ koni amɛfata ohe kɛtsu nitsumɔ lɛ. Maya nɔ matsɔse bo, ni mahã bo gbɛtsɔɔmɔi yɛ be ni sa mli.’ Mɛɛ hegbɛ kpele po eji nɛkɛ, akɛ wɔbaafee nɔ ni Yehowa kpaa gbɛ akɛ wɔfee lɛ, ni wɔkɛ wɔ-Nyɔŋmɔ lɛ afee ekome kɛtsu nii!”\nKɛ́ wɔshiɛ wɔhã mɛi ni wɔye wɔbua amɛ koni amɛbatsɔmɔ Nyɔŋmɔ nanemɛi lɛ, belɛ, wɔkɛ Nyɔŋmɔ efee ekome kɛmiitsu nii. Mɛi ni batsɔmɔɔ Nyɔŋmɔ nanemɛi lɛ baahi shi kɛya naanɔ. Nyɔŋmɔ baanyɛ atsu nitsumɔ nɛɛ ni wɔyelikɛbuamɔ bɛ mli. Shi akɛni esumɔɔ wɔ hewɔ lɛ, ehã wɔ hegbɛ ni wɔfata ehe kɛtsu. Nitsumɔ nɛɛ hãa wɔmii shɛɔ wɔhe, ebuɔ wɔhe, ni ehãa wekukpaa ni yɔɔ wɔ kɛ Yehowa kɛ wɔnyɛmimɛi lɛ ateŋ lɛ mli waa